recursal/SuperWikiNEXT-32B huggingface dataset:
遊戲撈搞。
《**Undertale**》（粵譯：**地底傳說**或者**傳說之下**）係由托比·霍士（Toby Fox，id係tobyfox）做嘅一款角色扮演遊戲，2015年9月15號出版。喺遊戲入面，玩家要控制一位跌落地底世界，俾魔法屏障隔開嘅人類細路。玩家嘅任務就係要將佢帶返地面，探索充滿城鎮同山窿嘅地下世界，並喺旅途入面解開無數嘅謎題。遊戲嘅特色係佢特殊嘅戰鬥系統，玩家要避開對手嘅彈幕攻擊，可以選擇寬恕（mercy）或者攻擊（fight）佢哋。呢啲選擇會影響到遊戲入面嘅對話、人物、故事同結局。

呢個遊戲喺上市之後受到遊戲評論家嘅好評，讚遊戲入面嘅幽默元素、直觀嘅戰鬥系統、音樂獨創性同埋劇情入面同角色深刻嘅情感連結。最後遊戲嘅銷售量超過咗一百萬份，俾人提名過好多榮譽同埋獎項。

2018年10月31日，由Toby Fox推出咗一款有相似角色設定嘅遊戲《Deltarune》，有同Undertale相似嘅設定，可以係Windows同埋macOS嘅平台上面免費玩。 好多人都以為Deltarune嘅Undertale嘅續作，但係佢其實係同Undertale冇關嘅另一款遊戲，Toby話個正式版會係未來7年之內推出。

此外，有擁躉用咗6年時間自製另一款遊戲《Undertale Yellow》作為Undertale嘅前傳，暫定2022年冬季推出。

故事
--

《Undertale》嘅故事完全發生喺地底世界，啲怪獸俾人類封印喺一個好大的地底山窿入面，佢哋曾經同人類和諧咁生活喺地面，但係喺同人類嘅戰爭嗰陣時失敗咗而被驅逐，地底同地面世界就俾人類起嘅屏障隔開，之後，人類同怪獸完全分居。地底世界唯一嘅入口就喺伊波特山（Ebott）。

21世紀初嘅某年，玩家操控嘅主角 Frisk由伊波特山跌落地底世界，遇到Flowey，呢朵花向Frisk講呢個世界嘅運作機制，順便鼓勵佢提高「LV」（「LOVE」），欺騙埋Frisk掂佢啲攻擊，話畀佢聽可以通過殺死怪獸嚟得到「EXP」，並主張：「喺呢個世界上面剩係得殺，或者係俾怪獸殺。」當Flowey想殺咗Frisk嘅時候，Toriel就會阻止再由Flowey手入面救Frisk，Toriel喺一個慈祥嘅山羊怪獸，佢有善咁教Frisk點樣解決關卡嘅謎題，喺唔傷害怪獸亦都可以喺戰鬥入面生存嘅技巧，並希望可以保護Frisk唔俾地底世界嘅國王——Asgore Dreemurr傷害。

不過，Frisk最終仍然同Toriel告別，揾Asgore嘅城堡同比結界阻擋，可以到地面世界嘅通道，喺旅途入面Frisk認識咗唔同嘅怪獸，包括擔任哨兵嘅骷髏骨頭兄弟Sans同埋Papyrus，皇家衛隊嘅首領Undyne、皇家科學家Alphys、地底世界嘅電視節目主持人Mettaton等等，但係間唔中就會有一啲怪獸戰鬥。喺戰鬥入面，Frisk可以揀殺死或者唔殺（Spare）怪獸，亦都可以同佢哋做朋友。

隨住傾計同劇情嘅發展，Frisk越嚟越熟悉人類同怪獸之間嘅戰爭點樣發生，同埋地底王子—Asriel嘅背景故事。Asriel係Asgore同Toriel嘅仔。有一日，佢同第一個跌落地底嘅人類Chara結識，之後第一個人類俾Asgore同Toriel收養。

有一日，Chara計畫俾Asriel吸收佢嘅靈魂，順便穿過屏障，喺地面收集六個人類靈魂，諗住放啲怪獸。按計畫嚟講，第一個人類飲毛茛做嘅茶自殺，Asriel吸收咗Chara嘅靈魂，再帶佢嘅屍體穿過屏障返返佢嘅鄉下。但係村民就以為Asriel殺咗Chara，而開始攻擊佢。Chara諗住跟住計畫殺死人類，而Asriel就拒絕做計劃，冇攻擊到人類，只係誓死抵抗班村民嘅攻擊，將Chara嘅屍體帶返地底，之後喺金色花床上面化成灰燼。個意識喺第一朵喺地底開嘅金色嘅花上面，後來俾Alphys帶返真.實驗室並注射咗決心，變成咗冇靈魂嘅生命，亦即係之後嘅Flowey。

隨住兩個細路嘅死亡，悲痛嘅Asgore對人類再起戰爭，決定殺死任何跌落地底嘅人類嚟收集靈魂，打爛屏障。遊戲開始嗰陣，佢已經有咗六個人類靈魂。遊戲嘅結局取決於玩家點樣對應同怪獸嘅戰鬥。結局主要有三種：中立路線、和平路線，同埋屠殺路線。如果玩家冇殺死地底世界嘅所有怪獸，就會入中立結局。取決於玩家造成邊啲重要人物死亡，總共有多過十二個分歧路線。

遊戲接近尾聲嗰陣，Frisk就會到城堡，並通過Alphys所述知道咗佢仲需要一個怪獸嘅靈魂，先至可以穿過屏障嘅事實，咁樣就迫使咗Frisk同Asgore戰鬥。Sans會先喺審判長廊（Judgment Hall）叫住Frisk，話畀佢聽「LOVE」係「暴力等級」（Level Of ViolencE）嘅縮寫；同埋「EXP」喺「處決點數」（EXecution Points）嘅縮寫。

當Frisk儲夠「EXP」，「LOVE」就會提升。Sans就會用Frisk（玩家）嘅戰鬥方式做依據嚟審判Frisk。

角色
--

### Frisk

Frisk係遊戲嘅主角，人類，冇性別，有一種叫做「意志」嘅超能力，呢種超能力可以令佢死後返生。

### Sans

內文：Sans (Undertale)
Sans係一隻骷髏骨頭，亦都係Papyrus嘅哥哥，身材矮細，好鍾意講笑話，對話大多數都係用Comic Sans MS字體造成。佢對時間嘅認知好好，所以喺屠殺路綫會係最後嘅大佬。

### Papyrus

Papyrus係Sans嘅細佬，但係比佢高得多，對話大多數都係用Papyrus字體造成。由於佢同皇家衛隊嘅首領Undyne好老友，所以好想成爲皇家衛隊嘅其中一個成員。

### Napstablook

Napstablook係Mettaton嘅表兄弟（英文版冇性別，日文版係男性），係一隻鬼。佢係隱居喺瀑布嘅作曲家同埋唱片騎士，有個蝸牛農場，好少講嘢，成日都覺得好唔開心。

### Undyne

Undyne係一隻好似魚嘅怪獸，係皇家衛隊嘅首領。

### Alphys

Alphys係發明Mettaton嘅皇家科學家，亦都係遊戲唯一一隻唔可以戰鬥嘅主要怪獸。

### Mettaton

Mettaton係Napstablook嘅表兄弟，係一隻機械人，曾經同佢一樣都係鬼。本來佢係用來對付人類嘅，後尾唔知點解變成咗電視節目主持人。

### Asgore

Asgore係地底世界嘅國王，曾經係Toriel嘅老公。

### Toriel

Toriel係喺一隻慈祥嘅山羊怪獸，佢曾經係Asgore嘅老婆。

### Flowey/Asriel

Asriel係Asgore同Toriel嘅仔，死過一次，但係俾Alphys返生，變咗做一朵叫做Flowey嘅花。佢喺和平路綫同埋中立路綫都係最後嘅大佬。

### Chara

Chara係Asgore同Toriel收養嘅一個人類細路，係第一個跌落地底世界嘅人類，同Frisk一樣冇性別。雖然係中立路線同埋和平路線佢已經死咗，但係喺屠殺路綫佢俾Frisk嗰種所謂嘅「意志」超能力返生咗，同佢一齊毀滅地底世界。

參考
--

1. ↑  歷時6年！粉絲自製《Undertale》前傳釋出新預告 宣布2022年冬季推出，聯合新聞網，2022年1月20號
**第77屆葡萄牙國會選舉**響2015年10月4號舉行。

背景
--

九百七十萬個合資格選民選出二百三十個國會議員。

候選人
---

### 社會民主黨

社會民主黨領袖、總理科埃略，10月2號響里斯本最後一次拉票造勢。四年前，葡萄牙以緊縮換取援助，國民要過住緊縮嘅日子。出乎意料係，葡萄牙冇好似希臘、西班牙噉，造就反緊縮勢力冒起，今屆大選照舊都係社會民主黨同另一個傳統大黨——社會黨之爭。 

### 社會黨

在野社會黨領袖、里斯本前市長科斯塔則呼籲選民善用手上一票，反對緊縮政策。

民意調查
----

綜合選前多個民調，社會民主黨領導嘅執政聯盟領先對手六個百分點，有望成功連任。不過睇嗮全部民調結果，無論執政聯盟領先差距有幾大，都唔足以攞到過半議席。 

4號，民意調查話，現任總理科埃略領導嘅社會民主黨執政聯盟，以五到十二個百分比領先對手社會黨，但係重有十五個百分比嘅選民未決定。

分析
--

### 選前

社會民主黨為首嘅執政聯盟，有望繼續執政，成為歐元區入面首個奉行緊縮而順利連任嘅政府。不過，預計執政聯盟攞唔到過半數議席，或者要籌組少數派政府。 

另一挑戰係重拾國民信心。比起四年前，葡萄牙經濟係有改善，更加響2014年唔使歐盟援助，然後實行多年嘅緊縮政策，影響冇噉易消除。葡萄牙後生一代失業率去到三成，出去闖趨勢愈來愈明顯。粗略估計，2011年至2015，當地有成五十萬人移居到第二到，大部份唔夠三十歲。人才外流，勞動力損失之餘重帶來副作用。專家預測今屆大選投票率將跌到新低，國內外超過四成合資格選民或者放棄投票。 

葡萄牙自1974年成為民主國家以來，冇少數派政府能夠完成任期，如果執政聯盟唔能夠響選舉大勝，或者會面對管治危機。

攷
-

1. 1 2  （繁體中文），有線新聞，響2015年10月4號搵到。
2. 1 2 3 4  （繁體中文），有線新聞，響2015年10月4號搵到。
3. 1 2  （繁體中文），有線新聞，響2015年10月3號搵到。

Template:葡萄牙選舉
**第7屆蒙古國總統選舉**響2017年6月26號同7月7號舉行。

蒙古總統選舉委員響7月8號公布總統選舉第二輪投票結果，在野民主黨候選人、前體育明星同商人巴特圖勒嘎以明顯優勢贏出，成為蒙古新一任總統。巴特圖勒嘎屬「疑華派」，響選戰期間提出「蒙古優先」口號。

背景
--

國際貨幣基金會（IMF）為首嘅財團5月已經向蒙古提供五十五億美元救助計畫，穩定蒙古經濟同減低對中國依賴（蒙古近八成出口到中國）。受到主要出口貨品銅價大跌超過百分之五十影響，蒙古2016年嘅經濟增長只有百分之一，反觀2011年大幅增長百分之十七。

選民
--

蒙古人口三百萬，有近一百九十八萬登記選民。

候選人
---

### 巴特圖勒嘎

五十四歲嘅巴特圖勒嘎曾經係蒙古桑博國家隊隊員，響世界桑搏大賽攞到金牌；而家係地產富商，佢嘅公司曾經出資四百一十萬美金建造大型成吉思汗塑像。佢誓言會利用蒙古嘅豐富礦藏令國家撇甩負債。但係一啲投資者對佢贏出總統有戒心，因為佢曾經提出增加由國家接管一啲礦藏，重對最大貿易夥伴中國持懷疑態度，質疑中國對蒙古嘅目的。佢曾經扮過美國總統特朗普提出「蒙古優先」嘅口號，表示要成為「愛國總統」，對中國之類嘅鄰國採取「平等合作」政策。

7月7號對記者話：「我支持外來投資，但唔理係唔係來自中國、俄羅斯又或者其他國家嘅投資，但係一定要係雙贏。」不過佢又話支持興建由塔旺陶勒蓋煤礦通往中國嘅鐵路計畫，重讚揚中國「一帶一路」嘅泛亞基建計畫。

結果
--

巴特圖勒嘎以百分之五十點六嘅選票，擊敗執政蒙古人民黨候選人恩赫包勒德。

後續
--

巴特圖勒嘎響知道得票領先對手之後對記者話：「蒙古贏得勝利，我將開始進行我承諾嘅工作，解決蒙古嘅經濟困難，令蒙古成為冇負債國家。」

分析
--

呢次選舉被視為對政府經濟復甦計畫同中國響蒙古所扮演角色嘅公投，呢次總統選舉受到政治醜聞困擾，兩個總統候選人都面對貪污指控，有成十萬個選民投白票抗議，令恩赫包勒德得票只有百分之四十一點二。

攷
-

1. 1 2 3 4 5 6 7 8 9  （繁體中文）「疑華派」勝出 當選蒙古總統，星島日報，響2017年7月9號搵到。

| * 睇
* 傾
* 改
蒙古國 蒙古國選舉 |
| --- |
| 總統選舉 | 
* 第1屆（1993年）
* 第2屆（1997年）
* 第3屆（2001年）
* 第4屆（2005年）
* 第5屆（2009年）
* 第6屆（2013年）
* 第7屆（2017年）

 |
| 國會選舉 | 
* 第1屆（1924年）
* 第2屆（1925年）
* 第3屆（1926年）
* 第4屆（1927年）
* 第5屆（1928年）
* 第6屆（1930年）
* 第7屆（1934年）
* 第8屆（1940年）
* 第9屆（1949年）
* 第10屆（1951年）
* 第11屆（1954年）
* 第12屆（1957年）
* 第13屆（1960年）
* 第14屆（1963年）
* 第15屆（1966年）
* 第16屆（1969年）
* 第17屆（1973年）
* 第18屆（1977年）
* 第19屆（1981年）
* 第20屆（1986年）
* 第21屆（1990年）
* 第22屆（1992年）
* 第23屆（1996年）
* 第24屆（2000年）
* 第25屆（2004年）
* 第26屆（2008年）
* 第27屆（2012年）
* 第28屆（2016年）

 |
| 公投 | 
* 1945年

 |
啟發課程嘅標誌
**啟發課程**（英文：The Alpha Course）係一個介紹基督教基本教義嘅福音性課程，專門為一啲對基督教信仰有興趣嘅人而設。課程主要透過聚餐、影片同討論，畀參加者循序漸進噉認識信仰，每一節都會探討一個關於信仰嘅問題並引發討論。

啟發起源
----

啟發係由一個短短嘅課程開始，起源於倫敦聖公會聖三一布普頓堂。1990年，甘力克牧師接手啟發，發現喺教會以外有好多人都想了解基督教信仰。時至今日，啟發已經遍佈世界各地嘅教會，當中包括天主教會、東正教會同所有主流新教教派。

三大關鍵元素
------

食物
無論係一班好友一齊聚餐，又或者只係茶點短聚，食物總係能夠拉近人與人之間嘅距離。啟發課程大部份嘅聚會都係以食物開始，畀大家能夠聚埋一齊同互相認識。

短講
短講分為現場或影片兩種形式，每次大概30分鐘，目的係吸引觀眾，並引發進一步嘅討論。短講會探討信仰嘅熱門話題，並解構基督教嘅基本要義，解答例如「耶穌係邊個？」、「咩叫『信咗主』？」、「點解要祈禱？點樣祈禱？」、「神點樣指引我哋？」等問題。

討論
啟發課程係短講之後，畀每個人都有機會根據主題喺小組裏面分享自己嘅諗法同一齊討論。可以畀參加者係一個真誠、友善、同開放嘅環境之中，去聽其他人嘅諗法，同時表達自己嘅觀點。

出面網頁
----

* 啟發課程香港官方網站
* 啟發課程台灣官方網站
|  |
| --- |
| 
**阿姆斯特丹Amsterdam** |
| Canals of the Jordaan neighbourhood |
| *別名：Amstelredam* |
| **國家** | 荷蘭 |
| **省份** | 北荷蘭省 |
| **現任市長** | Eberhard van der Laan |
| **面積**－城市面積－土地面積－水域面積 | 219平方公里166平方公里53平方公里（2006年1月1號） |
| **人口**－總人口－人口密度 |  743,027（2006年1月1號）4,459/平方公里 |
| **時區** | UTC +1 |
| **位置**－經度－緯度 |  4°54′E52°22′N |
| Location of Amsterdam |
| **氣溫**－全年最高－全年最低 |  31℃（8月）-3℃（1月） |

單車
中央火車站
阿姆斯特丹嘅運河
阿姆斯特丹市景
**阿姆斯特丹**（粵拼：aa3 mou5 si1 dak6 daan1，荷蘭文：**Amsterdam**），廣東話舊時叫**菴士**或者**菴士埠**（am1 si6 fau6），舊時又叫做**荷京**（ho4 ging1），係荷蘭嘅首都，以港口、紅燈區、咖啡鋪同運河出名，有「北歐威尼斯」嘅稱呼，人口約74萬。

現代城市
----

由於古典同現代融合，阿姆斯特丹成為旅遊者嘅聖地、生活嘅樂園同商人嘅寶地。2004年有7百萬遊客嚟過。鋪頭、咖啡廳四圍都係嘅街，繁榮嘅商業貿易同豐富嘅文化資源畀呢處嘅人生機同現代感。單車，有軌電車，地鐵，船，以至溜冰鞋載住啲人過日子。阿姆斯特丹繼續係世界最有嘅競爭力大都市行列之中。

市內交通
----

以電車同巴士為主，而地下鐵只有兩條線。中央火車站係荷蘭去其他國家嘅重要一站。喺阿姆斯特丹，單車係市民嘅主要交通工具之一。市内嘅路大部分有單車徑。阿姆斯特丹市内有好多運河，就係昔日發達航運嘅見證。阿姆斯特丹主要嘅國際機場係位於市區西南方15公里處嘅史基浦機場（Schiphol）。

運動
--

阿姆斯特丹1928年搞過第九屆夏季奧林匹克運動會，係到而家唯一荷蘭城市搞過夏季奧運會。

阿姆斯特丹亦係荷蘭甲組足球聯賽球隊阿積士足球會嘅主場城市，主場係阿姆斯特丹球場。阿積士贏過歐洲聯賽冠軍盃、歐洲足協盃、歐洲盃賽冠軍盃同洲際盃足球賽冠軍。

經濟
--

阿姆斯特丹係荷蘭最主要嘅金融商貿城市。好多荷蘭嘅大型企業同銀行都將佢哋嘅總部開喺阿姆斯特丹，其中包括荷蘭銀行、飛利浦、阿克蘇諾貝爾、ING集團、皇家阿霍德、喜力同埋綠色和平。

阿姆斯特丹嘅阿姆斯特丹證券交易所曾經係世界上最歷史悠久嘅證券交易所，而家已經併入泛歐交易所，註冊總部依然喺阿姆斯特丹，係歐洲最大嘅證券交易所。

教育
--

阿姆斯特丹有兩間大學：阿姆斯特丹大學同埋阿姆斯特丹自由大學。

氣候
--

阿姆斯特丹氣候宜人，天氣情況主要受到嚟自北海嘅氣流影響，屬終年溫和嘅溫帶海洋性氣候。冬季氣溫溫和，好少低過0 °C。阿姆斯特丹遭受嚟自歐洲大陸、斯堪的納維亞、俄羅斯同埋西伯利亞嘅寒流侵襲嘅少數地區可能出現霜凍。由於阿姆斯特丹三面環水，同埋有好強嘅熱島效應，夜晚氣溫好少低過-5 °C，但係25公里外嘅東南市郊希爾弗瑟姆，最低氣溫可以去到-12 °C。夏季溫暖但唔炎熱。8月平均最高氣溫得22 °C，超過30 °C嘅高溫一般嚟講只有3日左右。阿姆斯特丹平均每年有約175日降水，但年平均降水量只得唔夠到760毫米。雨季一般由10月到第二年3月，降水方式以細雨為主。極少數情況下，阿姆斯特丹會遭受暴風雨。

| 阿姆斯特丹 (1971-2000)氣候平均數據 |
| --- |
| 月份 | 1月 | 2月 | 3月 | 4月 | 5月 | 6月 | 7月 | 8月 | 9月 | 10月 | 11月 | 12月 | 全年 |
| 平均高温 °C（°F） | 5.4 (41.7) | 6.0 (42.8) | 9.2 (48.6) | 12.4 (54.3) | 17.1 (62.8) | 19.2 (66.6) | 21.4 (70.5) | 21.8 (71.2) | 18.4 (65.1) | 14.1 (57.4) | 9.2 (48.6) | 6.5 (43.7) | 13.4 (56.1) |
| 平均低温 °C（°F） | 0.5 (32.9) | 0.2 (32.4) | 2.4 (36.3) | 4.0 (39.2) | 7.8 (46) | 10.4 (50.7) | 12.5 (54.5) | 12.3 (54.1) | 10.2 (50.4) | 7.0 (44.6) | 3.9 (39) | 1.9 (35.4) | 6.1 (43) |
| 平均降水量 mm（英寸） | 62.1 (2.445) | 43.4 (1.709) | 58.9 (2.319) | 41.0 (1.614) | 48.3 (1.902) | 67.5 (2.657) | 65.8 (2.591) | 61.4 (2.417) | 82.1 (3.232) | 85.1 (3.35) | 89.0 (3.504) | 74.9 (2.949) | 779.5 (30.689) |
| 平均相對濕度（%） | 89 | 86 | 84 | 79 | 77 | 80 | 81 | 80 | 84 | 87 | 89 | 90 | 83.8 |
|
| 每月平均日照時數 | 53.0 | 80.1 | 116.3 | 165.7 | 217.4 | 200.4 | 207.9 | 201.3 | 132.9 | 103.0 | 58.3 | 44.9 | 1,581.2 |
| 出處：Koninklijk Nederlands Meteorologisch Instituut |

註
-

1. ↑  〈荷蘭小公銀行（告白）〉. 《香港工商日報》. 1928-04-28.

|  |  |
| --- | --- |
| 權威控制 | 
* WorldCat
* VIAF: 158212776
* LCCN: n78095634
* GND: 4001783-7
* BNF: cb119430472（資料）
* NDL: 00628114
* NKC: ge128661

 |
Ubuntu 20.04 嘅原始介面
Ubuntu嘅繁體中文維基首頁截圖
**Ubuntu**（英文 /uːˈbuːntuː/ ，祖魯話 [ùbúntú]）係一個 Linux 操作系統同發行版，桌面應用為主，亦都有伺服器版本。係以 Debian Linux 基礎改寫嚟嘅。

版本
--

Ubuntu 有唔同嘅版本。啲版本用唔同嘅套件同圖形介面（GUI），譬如話 Ubuntu 用 Unity； Kubuntu 用較似 Windows 介面嘅 KDE； Edubuntu 啱做教學，適合畀細路同家長用；而 Xubuntu 就 Xfce 做 GUI 介面，慳硬體資源；重有好少人用嘅 Ubuntu Studio（用做多媒體編輯工作站嘅版本）；只須 2G 儲存空間就可以安裝嘅 Goubuntu，畀流動裝置用，但近排推出嘅 Ubuntu Netbook Remix，支援 Tounch Screen 同 HSPDA 網絡，重好用過 Goubuntu。Ubuntu Netbook Remix 重係喺開發階段。

命名
--

Ubuntu 隔半年出一個新版，版本編號係用年、月標識，好似 8.04 版就係喺 2008 年 4 月出嘅版本。而每個版本都至少會提供一年半嘅更新支援；長期支援版（LTS，Long Time Support）會提供五年更新支援，好似 6.06 LTS 版、8.04 LTS 版。LTS版隔兩年出一個。

註
-

1. ↑  
"Frequently Asked Questions | Ubuntu". www.ubuntu.com. 喺2008-05-13搵到.

睇埋
--

* Kubuntu

出面網頁
----

|  |  |
| --- | --- |
|  | 維基同享有多媒體嘅嘢：**Ubuntu (operating system)** |

* 信息技術指南

* Ubuntu 主網頁
* Kubuntu 網頁
* Xubuntu 網頁
* Edubuntu 網頁
* Gobuntu 網頁
* Ubuntu Studio 網頁

|  |  |
| --- | --- |
| 權威控制 | 
* WorldCat
* VIAF: 185650581
* LCCN: n2006038505
* GND: 4833426-1
* BNF: cb155322022（資料）
* BIBSYS: 14047182
* NKC: ph471320

 |



|  |  |
| --- | --- |
| Stub icon | 呢篇Linux發行版有關嘅文係楔位文。歡迎幫維基百科擴寫佢。睇 • 論 • 改 • 歷 |
**黃迺元**，香港政治人物，香港職工會聯盟末代主席。

經歷
--

黃迺元出身中產家庭，曾經喺香港藝術學院選修藝術文學士，後嚟去咗社福機構做組織幹事、主力服務露宿者。佢為咗實測自己整畀露宿者用嘅生活用品，喺油麻地體驗咗一個月露宿者生活，其間俾人誤會係失業人士而被介紹做清潔工，而佢又想認識下呢一行，於是就入咗行，後來再成為管工。

### 職工盟成員時期

黃迺元喺2019年加入職工盟，2021年因為主席吳敏兒被羈押而署任主席。

《港版國安法》實施之後，職工盟等非建制派組織成為親中派媒體同香港警察國安處監察攻擊嘅對象，成員受人身安全威脅。有親中派話職工盟有聯繫嘅國際工會聯合會係「披跨國工會外衣的政治組織」，指控職工盟係「外國代理人」；又指職工盟支援罷工同支援新工會成立。最終職工盟喺2021年9月啟動解散程序，10月解散，黃迺元成為最後一任職工盟主席。

黃迺元喺啟動解散程序嘅記者會上，形容職工盟行到呢一步象徵獨立自主工運受挫。佢同時反駁職工盟係「外國代理人」嘅指控，話隸屬中國政府系統嘅中華全國總工會一樣有參與國際工會聯合會嘅活動，就算係同美國婦聯嘅團結中心之間嘅活動都冇涉及政治。至於被指支援罷工同支援新工會成立，佢話呢啲本來就係《基本法》畀嘅權利，對被指控無法理解。質問身為「非建制工會」係唔係就係原罪。

後來黃迺元坦言自己作為主席嘅表現，比唔上李卓人同吳敏兒兩位先後被政治檢控嘅前主席。佢又話自職工盟解散後，搞工會難咗好多，又難搵地方開記招；自己亦患上創傷後壓力症。。

### 職工盟解散後

職工盟解散後，佢繼續做清潔服務業職工會會長，繼續為工人服務。例如佢喺2022年2月商台一個節目入面，爭取將肺炎納入職業病，噉啲清潔工染病或者係要檢疫，薪酬都會有保障。

參考
--

1. 1 2  〈【解散潮】職工盟「末代主席」專訪 黃迺元：我不是一個好有能力的人〉. *Radio Free Asia* (英文). 喺2022-02-14搵到.
2. 1 2 3  〈【離散之年】職工盟解散後患創傷後遺症 末代主席黃迺元工運路上續耕耘：改變唔會從天而降〉. 《明周文化》 (美國英文). 2021-12-31. 喺2022-02-14搵到.
3. ↑  〈職工盟10‧3大會表決解散 前主席：失獨立工會「政治清零」 學者：京只接受左派 - 20210918 - 要聞〉. 《明報新聞網 - 每日明報 daily news》 (繁體中文). 喺2022-02-14搵到.
4. 1 2  吳倬安 (2021-09-19). 〈職工盟啟動解散程序 黃迺元稱成員受人身安全威脅：撐唔到落去〉. 《香港01》 (香港中文). 喺2022-02-14搵到.
5. ↑  〈港職工盟啟動解散 黃迺元：獨立自主工運的挫敗 | 兩岸 | 中央社 CNA〉. *www.cna.com.tw* (中文). 喺2022-02-14搵到.
6. ↑  〈黃迺元促政府將新冠肺炎納入職業病｜本地｜商業電台 881903〉. 《商業電台 881903》 (繁體中文). 2022-02-04. 喺2022-02-14搵到.
**傅全香**（粵拼：fu6 cyun4 hoeng1；簡化字：**傅全香**；1923年8月3號—2017年10月24號），原名**孫泉香**（簡化字：**孙泉香**），係越劇女演員同中國國家一級演員，越劇十姐妹之一，浙江紹興嵊縣人。

生平
--

傅全香1952年第一屆全國戲曲觀摩演出大會一等獎獎狀。嵊州越劇博物館藏。
1923年8月3號，傅全香喺浙江省嵊縣后庄村出世。1933年從藝。1947年，同范瑞娟合作成立東山越藝社。1948年參加芳華劇團，同尹桂芳聯袂演出。1951年8月1號，參加華東越劇實驗劇團。

2017年4月，獲第27屆上海白玉蘭戲劇表演藝術獎終身成就獎。

2017年10月24號，佢喺上海病逝，終年94歲。

藝術成就
----

傅全香擅長越劇花旦，唱腔優美，被譽為「越劇花腔女高音」。佢嘅唱腔被稱為「傅派」。學生有何英、顏恝、陳飛、陳藝、陳穎、顏恝、陳嵐、胡佩娣等。

主要代表作有《梁山伯與祝英台》中嘅祝英台，《情探》中嘅敫桂英，《孔雀東南飛》中嘅劉蘭芝，《李娃傳》中嘅李亞仙等。

作品一覽
----

* 《梁山伯與祝英台》飾演祝英台
* 《情探》飾演敫桂英
* 《杜十娘》飾演杜十娘
* 《李娃傳》飾演李亞
* 《劈山救母》飾演華山聖母
* 《孔雀東南飛》飾演劉蘭芝
* 《江姐》飾演江姐
* 《人比黃花瘦》飾演李清照

參考
--

1. ↑  〈著名越剧表演艺术家傅全香逝世〉. 新浪新聞. 2017年10月24號.
2. ↑  〈傅全香-我身上有祝英台的影子〉. 原著喺2005年1月18號歸檔. 喺2017年10月25號搵到.
**黃華華**（粵拼：wong4 waa4 waa4；1946年10月—）係廣東興寧人，做過廣東省省長。1969年喺廣州中山大學畢業，同年9月做嘢，1971年加入中國共產黨，歷任共青團廣東省委書記、梅州市長、中共廣東省委常委、省委秘書長。1993年5月當選中共廣東省委副書記、秘書長。1996年後任中共廣東省委副書記，1998年任中共廣東省委副書記、廣州市委書記。2001年任中共廣東省委副書記、廣州市委書記、廣州市人大常委會主任。2002年任中共廣東省委副書記、廣東省常務副省長。2003年1月，喺廣東省第十屆人大第一次會議中獲選為廣東省長，2008年連任省長，2011年65歲嘅黃華華忽然提早辭職，11月廣東省11屆人大常委會第29次會議決定由朱小丹任代省長。2011年12月31號，中國人大常委會表決決定任命黃華華為全國人大華僑委員會副主任委員。

佢重係中共十五屆候補中央委員同埋十六、十七屆中央委員。

攷
-

1. ↑   `{{cite news}}`: Empty citation (help)
2. ↑   `{{cite news}}`: Empty citation (help)

相關網站
----

* 黄华华简历，新華網 （簡體中文）


|
|  |
| 政府職務
 |
| 前任：**盧瑞華** | **廣東省省長**2003年1月—2011年11月 | 繼任：**朱小丹** |



|  |  |
| --- | --- |
|  | 呢篇同中國人相關係楔位文。歡迎幫維基百科擴寫佢。睇 • 論 • 改 • 歷 |
唔好同**黃樺路**同**黃華華**搞亂。

**黃華路**（粵拼：wong4 waa4 lou6）係中國廣東廣州嘅一般馬路，南北走向。南邊從東風東路開始，一直向北去到北較場路嗰頭。

概要
--

全長750米，闊9米，雙向2車道。

史
-

### 黃華寺

1644年，愛國詩僧函可大師喺廣州城外小北度嘅黃花塘度起咗個寺院，改咗名嗌「黃花寺」。後嚟函可因為用私史形式寫咗清兵係點衰法，結果俾清政府拉咗去京城度接受嚴刑，重差啲連命都冇埋。好彩係佢老鬥——洪承疇呢派有好多人睺實嗮，令到函可唔使死，就喺1648年拉咗去瀋陽嗰邊。而函可去咗中國北邊就冇再返過嚟廣州嘅黃花寺喇。雖然話黃花寺喺清朝冧咗，但係附近一帶重有黃花塘同黃華鄉喺度，由於以前「花」同「華」字相通，所以嗰陣嘅黃花寺就成日俾人嗌做「黃華寺」，而且重好㷫下。喺開咗條馬路之後，由於呢度之前有黃華寺嘅歷史，所以啲人就叫呢條路做「黃華路」。

### 血淚灑黃華

內文：血淚灑黃華碑
喺抗日戰爭啱啱開打無耐，廣州係國民政府軍同海外聯繫嘅一笪地，亦係中國從英美輸入抗戰物資嘅口岸，所以激親啲日本人，為咗唔想俾英美喺香港度傳啲抗戰物資入嚟中國大陸，佢哋就決定嚟搞掂廣州先。

1937年7月7號盧溝橋事件爆咗之後，華北嘅北平、太原，華東嘅上海、南京都入嗮打仗時期，連華南嘅廣州都捲入埋戰爭。喺1938年8月13號，日軍戰機殺到廣州。之後成個廣州就淪陷，喺跟住落嚟嘅14個月入面，日軍出咗900幾部戰機，炸死咗6000幾位廣州當地嘅居民，重整傷咗差唔多成8000人，整冧咗4000幾間房屋、差唔多成百部船都爛埋，轟炸嘅密度拍得住重慶嘅轟炸。但華北同華中喺度打緊仗，搞到日軍唔想而家搞掂埋華南地區，重有成個廣東都係英美法軍嘅勢力範圍，雖然話日軍好想搞掂埋華南嘅廣東，但係喺戰爭初期就唔想嚟搞搞震。

日軍喺1938年5月30號同1938年6月10號炸咗黃華塘村兩次，搞到成個村都變咗廢墟，死咗百幾位村民，而黃華塘就變咗「血水塘」。有唔少當地嘅村民估日軍係炸錯咗黃華塘村。因為當時喺黃華塘村冇幾遠有間黃華兵工廠（而家係廣州市委黨校）喺度，日軍想炸咗間兵工廠，但係炸錯咗黃華塘村度。重有人估係日軍想亂咁炸嚟殺死嗮啲平民嚟瓦解中國軍民嘅抵抗。喺1945年8月15號日軍投降之後，黃華村啲人組織咗追悼殉敵會嚟追悼啲死難者，重喺個村度起咗嚿寫住「血淚灑黃華」五個大字嘅石碑嚟唱衰啲日軍點衰法，同埋村民點解會死得咁慘。

家下呢嚿碑亦係廣州市級文物保護單位。

經過嘅道路
-----

呢度啲路嘅順序係從北去到南嚟排嘅，其中**加粗**咗嘅字係主幹道：

* 北較場路
* **東風東路**

特色
--

呢條馬路兩邊主要係一啲廣東省政府部門嘅住宅同總部，附近重有間學校響度。

連出去
---

* 广州地名故事之黄华路 問問看社區
* 因寺而得名的黄华路 金羊網旅遊吧
* 广故事 | 讲广州故事-品广州文化 » Blog Archive » 落寞黄华碑——黄华路的"血"和"泪" 網易博客
* 【第16期】（"血泪洒黄华"碑）屠城有血证　勒石记暴行 廣州圖書館
* 落寞黄华碑——黄华路的"血"和"泪" 大洋網
遊戲撈稿。
《**Deltarune**》，係美國獨立遊戲製作人托比·霍士（Toby Fox）做嘅電子角色扮演遊戲。玩家要控制一個同怪獸一齊生活係地表嘅人類──Kris，並同同班嘅怪獸同學Susie同埋係旅途嗰陣遇到嘅王子Ralsei，扮演拯救世界恢復光暗平衡嘅英雄，一同係被人叫做「黑暗世界」嘅地方冒險。玩家將會將封印係喺東邊嘅「黑暗湧泉」再返到原本嘅世界做目的，過程之中會遇到被人叫做「暗之民」嘅敵人阻撓玩家封印黑暗湧泉，佢哋會用各種彈幕攻擊玩家，玩家可以用和平主義嘅方式或者暴力嘅手段突破障礙嚟達成結局。（第一章嘅內容）

遊戲操作
----

呢個遊戲嘅戰鬥基本上承繼《Undertale》嘅系統，大多都採用回合制，但係玩家多數場合都要同其他非玩家角色組隊作戰，喺同一個回合決定佢哋緊接嘅所有行動。除咗玩家本身有機會選擇戰鬥、防禦、互動或者寬恕，亦都可以操作其他自己隊嘅角色發動特殊攻擊或者施展法術等等嘅技能，咁樣會受制於消耗新嘅TP值百分比。同之前一樣，如果選擇攻擊嘅話，玩家隊伍要捉緊時機攻擊先至可以令到傷害增加。而選擇互動順利嘅話，敵人就會失去戰意或者覺得眼瞓；跟手玩家就可以寬恕佢哋或者施展和平魔法嚟完咗個戰鬥。如果未係己方回合嗰陣將所有敵人移出戰鬥，就要開始閃避敵人嘅彈幕攻擊。喺入對戰畫面嗰陣，玩家嘅形象就會邊做一粒紅心並用有限嘅HP同敵人對抗，敵人嘅攻擊鎖定嘅己方角色就會係隨機一位或全員，俾對手打中咗嘅話，被鎖定嘅自己隊員會依照係唔係有進行防禦嚟承受不同嘅傷害，單一自己隊嘅角色HP跌到0以下，佢就會喺自己隊嘅回合無辦法做任何嘅行動，但係會喺之後每個回合恢復HP，直到HP值上返0以上；自己隊全員嘅HP值都係0以下嘅話，戰鬥就會輸。TP值就會喺玩家防守，或者敵人嘅彈幕攻擊離玩家操縱嘅紅心好近（類似東方系列嘅擦彈系統），兼且觸發白框特效嗰陣時增加。

呢個遊戲嘅地圖亦都繼續會有智力遊戲關卡同埋突發攻擊嘅事件。
**土地供應專責小組**（英文：**Task Force on Land Supply**）係香港政府成立嘅一個工作組織，由行政長官林鄭月娥喺2017年9月指示成立，由8位官方成員同22位非官方成員組成，主席係黃遠輝。小組職責係要為研究香港各種土地供應來源，收集公眾嘅意見評估同分析，定出香港整體土地供應策略同埋唔同土地供應選項嘅優次，向政府提出建議。任期去到2019年2月28號完。

土地供應專責小組喺2018年4月26號到9月26號期間展開咗公眾參與活動，主題係「增闢土地，你我抉擇」，歸納咗18個土地供應選項，叫市民揀下想落實邊個，亦歡迎市民提供另一啲選項建議。呢場諮詢又畀坊間俗稱做**土地大辯論**。小組喺2018年12月31號發表報告，建議政府優先研究同推行其中8個土地供應選項，政府喺2019年2月19號回應報告，大致接受報告建議。

土地供應選項
------

標咗「＊」代表土地供應專責小組建議優先研究同推行。

### 短中期選項

意思係有潛力喺未來大約10年內提供額外土地，總共4個：

* 棕地發展＊
* 利用私人嘅新界農地儲備＊
* 利用私人遊樂場地契約用地做其他用途＊
* 重置或整合佔地廣嘅康樂設施

### 中長期選項

意思係有潛力於未來大約10年到30年內提供額外土地，總共6個：

* 維港以外近岸填海＊
* 發展東大嶼都會＊
* 利用岩洞同地下空間＊
* 喺新界發展更多新發展區＊
* 發展香港內河碼頭用地＊
* 發展郊野公園邊陲地帶兩個試點

### 概念性選項

意思係暫時未能確定佢哋可以提供額外土地嘅時間同數量，總共8個：

* 長遠發展香港內河碼頭用地同鄰近用地
* 發展郊野公園邊陲地帶其他地點
* 增加「鄉村式發展」地帶嘅發展密度
* 喺現有運輸基建設施上面搞上蓋發展
* 利用公用事業設施用地嘅發展潛力
* 重置葵青貨櫃碼頭
* 葵青貨櫃碼頭上蓋發展
* 填平部分船灣淡水湖做新市鎮發展

出面網頁
----

* 土地供應專責小組
* 土地供應專責小組報告
* 政府就土地供應專責小組報告嘅回應
**江村話**（粵拼：gong1 cyun1 waa2）係粵語方言，屬廣府粵語，分佈喺廣州北郊嘅江高鎮一帶嘅村落，係廣州北郊粵語方言嘅代表點之一，同蚌湖、神山、石井、太和、鐘落潭並列。

因爲江村地區喺舊底係屬廣州府嘅番禺縣管，呢度嘅人習慣叫當地做上番禺，而廣州城、市橋地方做下番禺。因爲喺番禺縣北，所以又叫禺北話，呢個名係指舊底上番禺所有村鎮嘅話。

語音
--

### 聲母

江村話聲母格局基本同廣州一致，但來泥二母徹底混合，亦即唔分n、l，佢哋係同一聲母嘅隨意變體。

### 韻母

江村話嘅韻母格局基本同廣州話一樣。但喺具體字韻上有啲出入。豪韻字喺廣州話高化成ou，但喺江村話繼續保留喺古音狀態，讀aau，比如「好」字，江村話讀haau2（特殊嘅係「冇」，讀maau5）。蒸韻字喺廣州話係ing，而喺江村話同ang合流，冇ing呢個韻母，比如蒸讀成zang1，城市讀成sang4 si6。

### 聲調

江村話聲調格局同廣州話一樣，都係九聲六調，但具體調值唔一樣。當中陰聲調部分（1、2、3調）個調值同廣州話完全一樣，而陽聲調部分，陽平係22，陽去係21，喺聽感上、調值上，啱好同廣州話嘅陽平、陽去對調。喺聲調字音嘅分佈上，江村話濁上歸去嘅現象普遍過廣州話，有好多廣州話讀陽上嘅字，喺江村話讀陽去，而用廣州話聽會覺得佢哋似讀成陽平。比如下面三個江村話嘅人稱代詞，用廣州話聽，會覺得佢哋變成「崖、尼、渠」，但實際上喺江村話佢哋係陽去字，而喺廣州話係陽上字。

詞彙
--

### 人稱代詞

* 第一人稱：𠊎（ngaai6）
* 第二人稱：你（nei6）
* 第三人稱：佢（keoi6）
* 人稱複數形式：加「哋」（dei4，有變體lei1）後面，如𠊎哋、你哋、佢哋。

### 特別詞彙

* 戀，lyun5，意思係玩，「你冇戀隻鷄個」（nei6 maau5 lyun5 zek3 gai1 o3），意思係「你冇去玩嗰隻雞」。
* 屋歸，uk3 gwai1，意思係屋企，江村話唔用廣州話「屋企」呢個詞，屋字發音係下陰入。屋歸有簡稱名，叫歸（gwai1）。比如返屋企，江村話叫「趄歸」（ce2 gwai1），歸唔係做動詞，而係做名詞，指屋企。
* 介陣時，gaai3 zan4 si1，即係「嗰陣時」，口語上個意味係「舊時、以前」。呢陣時，ni1 zan4 si1，口語意味係「而家，而今」。
* 「噉」會變音做gung2，江村人寫字時會寫做「拱」，佢個意思同廣州嘅「噉」一模一樣。
* 廣州話嘅「邊個」習慣講成「哪個」（laai6 gaai3），廣州話嘅「邊度」習慣講成「哪里、哪度、哪地」（laa6 lei1, laai6 dou4, laai6 dei4），「哪字」可讀laa6，亦可讀laai6。
* 「女仔」叫做「妹仔絲」（mui1 zai1 si1），「男仔」叫做「男仔頭」（naam4 zai1 tau4），女人叫做「婆乸」（po6 naa1），但呢個名相對來講偏貶義，冇噉好聽。
* 污糟邋遢，叫做「哪渣」（laa5 zaa2）、「泥世」（nai6 sai6）。
* 阿媽，喺舊時嘅江村話叫「阿大」（aa3 daai6），但而今好少人噉講，係個舊派用詞。
* 「仔」有個讀音叫doi1，呢個同台山話類似。
* 上邊叫「上高」（soeng6 gaau1），下邊叫「下低」（haa6 dai1）。
* 傻人叫做「孬仔」（naau3 zai1），傻更更叫「孬」（naau3），廣州腦科醫院係以前嘅廣州市精神病院，喺芳村、江村都有院區，當地人稱精神病院做「孬仔院」（naau3 zai1 jyun2）。

### 客家話嘅影響

因爲江高鎮曾經貴爲廣州北郊嘅第一埠，係客家人從山區移民珠三角地區嘅中轉站，所以呢度嘅粵語受客家話影響，吸納咗一啲客家話嘅詞彙、發音，比如第一人稱叫「𠊎」唔叫「我」，同客家話一樣，又比如去「玩」，江村話叫去「撩」（liu6，有變體liaau5），亦係客家話借詞。喺發音上，一啲字詞亦係客家話借詞，比如廣州話講「嗰」，江村話講「介」，比如話「介隻嘢」（gaai3 zek3 je6），就係「嗰隻嘢」。「個」字亦受客家影響，變音做gaai3，如「介個人係咪江村㗎？」（gaai3 gaai3 jan4 hai4 mai4 gong1 cyun1 gaa3），但受廣州影響，亦有將「個」字讀返做go3，現時客家影響同廣州影響並存。

### 廣州話嘅影響

因爲廣州話嘅強勢，一啲江村話嘅字調變到同廣州話趨同，現時處於保留本音同畀廣州話改音兩者之間。最典型係陽平、陽去呢兩個同廣州話音調唔一致嘅地方，畀廣州話影響咗。

參攷書
---

* 陳衛强. 《《廣州地區粵方言語音研究》》. 暨南大學出版社. ISBN 9787566800404.
江戶幕府建立者 - 德川家康
**江戶幕府**，又叫**德川幕府**（えどばくふ、Tokugawa Shogunate / Tokugawa Bakufu），係日本歷史裏面最後一個幕府，喺江戶城（今東京）所以有呢個名。由德川家康1603年受封征夷大將軍開始，直到1868年明治天皇期間，到將軍德川慶喜大政奉還為止。

喺江戶幕府時期，將軍實際係權力最大嘅人。幕府行封建制，為防諸侯造反，將軍用「朝覲交替」制度，命令諸侯經常回京覲見，除咗令佢哋嘥好多錢喺旅費之上，亦令到佢哋無時間組織叛變。

俸祿有成一萬石以上嘅武士叫做「大名」，相當於中國古代嘅諸侯，大名嘅種類可分三種：

* 親藩大名：  
德川一族嘅親藩大名，用嚟保護京城安全，家康嘅九男、十男、十一男合稱御三家：尾張家、紀州家、水戶家；只要係軍事要地、政治重心和經濟富饒地區，皆安置親藩大名。
* 譜代大名：  
豐臣秀吉死前投降嗰啲，德川封為譜代大名，喺社會上有一定嘅地位，好似本多正信、大久保忠鄰。德川家康設計幕府統治必須完全由親藩同譜代大名操控，外樣大名不得參與。
* 外樣大名：  
豐臣秀吉死後，關原之戰結束之後臣服嘅，德川封為外樣大名，好似伊達政宗、藤堂高虎；呢啲大名離京畿最遠，最靠近外海，如果呢啲大名要叛變必先經過自己親屬以及家臣嘅領地。

社會階級
----

江戶幕府係封建社會，社會地位由高至低如下：

* 將軍
* 諸侯/大名（亦就係地主）
* 武士
* 農民
* 商人

經濟貿易
----

德川家康時，積極同安南、呂宋呢啲地方貿易，同中國、葡萄牙商人競爭，佢確立揸住朱印狀者先准做貿易嘅朱印船制度，據說豐臣秀吉時代就有朱印狀，德川時代加以延續，狀上會附上詳細嘅航行目的地，以及幕府批准嘅準確日期，右上角歙咗將軍嘅紅色官印。日本西南嘅外樣大名同有勢力嘅生意人就喺德川家光下令鎖國之前，航行揸住朱印船來往東南亞、臺灣、馬尼拉之間。江戶幕府鎖國政策以後，限制朱印船嘅海外貿易，1635年喺尋求國家安全嘅前提之下，停晒朱印船航行，廢埋朱印狀制度。

衰落
--

幕府嘅衰落，除咗因為放棄鎖國政策，畀外國商船來日本經商，影響社會階級秩序[未記出處或冇根據]，亦因為某啲諸侯日漸坐大，甚至之後將軍佢哋因為繼承人爭執，畀人哋諗著愛幕府倒落，成日打仗，私下同外國訂條約，幕府名存實亡。
**江村普惠醫院**（粵拼：gong1 cyun1 pou2 wai6 ji1 jyun2，英文：Po Wai Hospital），又叫做**江村醫院**（英文：Kong Chuen Hospital），宜家位置喺廣州市白雲區江高鎮廣花二路（115省道嘅K7+780標記位），係喺1917年10月由基督教紐西蘭長老會主持建立嘅，附設有普惠醫院護士學校（英文：Tak Kei Girl's Boarding School）。原院舍而家由南方醫科大學附屬江都醫院精神心理科用緊。

歷史背景
----

舊底江高一帶啲村民出埠賺錢，好多都係去紐西蘭，後尾因涉足過太平天國運動，過後畀清廷追殺，大班人就走佬到紐西蘭掘金。紐西蘭長老會教士亞力山大（Alexander Don）牧師，喺嗰陣時好關心啲移民嘅生活，為咗幫佢哋送錢同家信返江高，喺1896年去咗廣州，經過咗一年考察，立心返紐西蘭組織啲教士去中國傳教。而第一位到廣州禺北一帶留低傳教，建立埋第一間教堂嘅紐西蘭牧師係麥沾恩（George Hunter McNeur，1874-1953)。麥沾恩率先搞好咗三個堂點。跟著其他啲傳教士陸續到埠，就搞埋普惠醫院、學校同埋更多嘅堂點。

變遷
--

共和國後大概1950年尾，普惠醫院護士學校畀華南軍醫防空司令部接收咗，改名做**防空醫院及護校**。1951年教會人士被逼走人，醫院先後改成中國人民解放軍第109醫院同第一七七醫院、第一軍醫大學江村醫院等。普惠醫院原主樓喺1996年畀人拆咗，得護士學校原樓保存到宜家。

參考
--

1. ↑  见证美好的历史——兼记广州基督教江高堂历史 互聯網檔案館嘅歸檔，歸檔日期2014年9月3號，.，广州市基督教协会 2014-08-13。
2. ↑  洗禮,堅信禮及過會禮見證分享 互聯網檔案館嘅歸檔，歸檔日期2016年3月4號，.，中華基督教會深愛堂 2008年12月。

出面網頁
----

* Presbyterian Archives Research Centre：Kong Chuen Hospital & Mission Compound, c.1930 :
* The Encyclopedia of New Zealand：Story: James, Annie Isabella
唔好同**王蓮**搞亂。

| How to read a taxoboxHow to read a taxobox**黃連** |
| --- |
|  |
|
| **物種分類** |
| 

|
|  |
|
|
| 界 | 植物界 |
|
|
|
|
|
|
|
|
|
|
|
| （未分級） | 真雙子葉植物 |
|
|
|
|
|
|
|
| 目 | 毛莨目 |
|
|
|
|
|
|
|
|
| 科 | 毛莨科 |
|
|
|
|
|
| 屬 | 黃連屬 |
|
|
|
|
|
|
|
| 種 | ***黃連 C. chinensis*** |
|

 |
|
| 二元學名 |
| ***Coptis chinensis***Franch. |
|
|
|
|
|
|
|
|
|
|
|
|
|
|
|

**黃連**（粵拼：wong4 lin4；學名：*Coptis chinensis*）；中國內地嘅部分中醫處方嗰邊成日嗌佢係**川連**（cyun1 lin4）；佢係毛莨科黃連屬嘅一種長年生嘅草本植物，原產地喺中國，而家喺中國嘅西邊、中間同東邊嘅山區入面就可以搵到佢。呢樖嘢重係其中一隻味道超苦嘅中藥。

名
-

由於佢嘅根莖比較多，好似啲連珠噉，加上去嘅色比較黃，所以「黃連」嘅名就係噉嚟。

### 所謂「川連」

喺中國內地嘅中醫處方嗰度，有啲地區之所以寫佢係「川連」，係因為四川嗰邊嘅黃連產量可以去到中國內地80%嘅黃連總產量先至搞出噉嘅名。

生長環境
----

呢樖嘢一般生喺高山林嘅陰暗又潮濕嘅地區。

形態
--

黃連嘅根同莖又長又多分支，而且佢嘅根嗰度生做好多黃色嘅鬚根，佢嘅根莖比較多到好似啲連珠噉。佢嘅葉又幼又長，3嚿細葉整成複葉。而花嘅方面，春天嗰時先至開白色嘅花仔，一般生喺花莖嘅上邊，但係花公同花乸都唔喺同一樖嘢度。而且佢一開花嗰時就開3——8個，組成好似把遮噉。

所謂「味道超苦嘅中藥」
-----------

黃連隻味勁苦到出嗮名，主要係佢嘅莖嗰度有黃連素嘅生物堿響度。有人試過將一份黃連素加入250000倍嘅水落去都重試到埐苦味出嚟。

藥用價值
----

黃連一般係用根同莖嚟做藥，有清熱祛濕同去熱氣解毒嘅功效。重可以解失眠同心煩呢啲功效。

歇後語
---

廣東地區有句歇後語係「啞口食黃連」（香港嗰邊嗌「啞仔食黃連」），佢嘅謎底係「有苦自己知」。

註
-

1. ↑  "USDA ARS/GRIN". 原著喺2011年6月5號歸檔. 喺2015年3月19號搵到.

有關嘅書
----

* 中国少年儿童百科全书 自然·环境 第413——414页　浙江教育出版社 ISBN 7-5338-1946-2/G·1942
* Yang, L.Q.; Singh, Mulkit; Yap, E.H.; Ng, G.C.; Xu, H.X.; Sim, K.Y. (1996). "In vitro response of Blastocystis hominis against traditional Chinese medicine". Journal of Ethnopharmacology 55 (1): 35–42. doi:10.1016/S0378-8741(96)01471-7. PMID 9121165

出面網頁
----

* 黃連 Huanglian 藥用植物圖像數據庫 (香港浸會大學中醫藥學院) （白話文）（英文）
* 黃連 Huanglian 中藥材圖像數據庫 (香港浸會大學中醫藥學院)
* 黃連 Huang Lian 中藥標本數據庫 (香港浸會大學中醫藥學院) （繁體中文）（英文）
* *Coptis chinensis* Photos (Google Images) （英文）
* Complementary and Alternative Healing University (Chinese Herbology) （英文）
* List of Chemicals in *Coptis chinensis* (Dr. Duke's Databases) （英文）
**潮汕鐵路**（Teochew-Swatow Railway或者Chaochow Railway）係中國一條鐵路，喺廣東，由汕頭去潮安，共42千米。潮汕鐵路大清時起，係中國第一條商辦鐵路。由華僑張煜南同張鴻南營造。1904年動工，1906年通車。1939年，因為日本就快入侵廣東，所以拆咗潮汕鐵路，以免落入日軍手中。

史
-

大清時，日本想起呢條鐵路，不過政府為咗唔好將路權畀咗日本，就無批出去。

1903年，張弼士畀政府委任做閩廣農工路礦大臣。佢奏請朝廷搞《招商興辦鐵軌支路》，獲得批准。張弼士就請門下做過嘢嘅南洋華僑富商，張煜南、張鴻南兄弟歸國，傾起鐵路事宜。鐵路想南起汕頭，北迄潮安，全長39千米。後尾加築意溪支線，一共32千米。清廷重派咗詹天佑做實地勘測，同指導施工。張煜南兄弟邀集親友認股，股額定為三百萬蚊，其中張氏兄弟各認一百萬。

當時有兩條綫揀。一係詹天佑測嘅甲綫，二係日本人測嘅乙綫。當時交畀太古洋行估價，洋行認為甲綫貴，所以張煜南用咗乙綫，由日本人造。汕頭一站，本來想過韓江入市區，之不過當時技術做唔到，就喺另一邊起站。

潮汕鐵路1904年動工興建，至1906年11月16號正式通車。

註
-

出面網頁
----

* 〈潮汕铁路：中国第一条华侨出资兴办的铁路〉.
* 〈记忆中追寻潮汕铁路〉.
* 〈中國最早的僑辦鐵路〉.
**澳洲中國和平統一促進會**（Australian Council for the Promotion of Peaceful Reunification of China, ACPPRC）係一個由澳洲華人喺2000年7月建立，支持中共嘅組織，宗旨係推動中澳關係，同埋反對台灣獨立。

政治立場
----

佢哋嘅立場係親中共，同中國駐澳洲嘅領事館有密切關係，亦反對台灣獨立。查爾斯斯特大學（Charles Sturt University）學者克萊夫·漢密爾頓（Clive Hamilton）嘅研究亦指出，呢個組織係中國以外，最活躍嘅親北京組織之一，代表中國共產黨喺澳洲進行政治活動。而澳洲戰略政策研究所（China Strategic Policy Institute）中國問題專家Alex Joske亦指，呢個組織係同中國共產黨有聯繫嘅影響力中心。

另外，喺北京未經香港人同意強行通過《香港國安法》同埋修改香港選舉制度大幅度削減直選議席嘅問題上（呢兩樣嘢引起泛民主派一致負評），佢哋亦對北京表示高度支持。

事件
--

### 中共滲透澳洲政壇事件

喺2019-2020年，有一啲澳洲嘅政治人物被揭露同中共喺澳洲嘅組織，有著唔同形式嘅聯繫。例如，例如工黨前參議員鄧森（Sam Dastyari），就曾經被揭發同呢個組織有一定關係，亦因為咁黯然下台。而悉尼市政府市議員郭耀文，就喺2020年披露自己為澳洲中國和平統一促進會提供諮詢，但就形容自己嘅參與係嚴格受限同榮譽性質。

睇埋
--

* 黃向墨－呢個組織其中一個被澳洲傳媒廣泛報導過嘅領導人物，喺2019年澳洲因為國家安全理由唔再畀佢入境澳洲。

參考
--

1. ↑  〈驻悉尼总领事顾小杰出席澳洲中国和平统一促进会国庆70周年暨澳中友好之夜晚会〉. *sydney.chineseconsulate.org*. 喺2021-06-06搵到.
2. ↑  〈悉尼市議員郭耀文披露曾為和統會擔任顧問〉. *SBS Your Language* (繁體中文). 喺2021-06-06搵到.
3. 1 2  〈中国观察人士：和统会影响力消退 华贸会上位"统战"〉. 《澳大利亚人报中文网 | 国内外时事新闻 | 金融财经 | 教育 | 房产投资》 (英文). 2019-08-23. 喺2021-06-06搵到.
4. ↑  〈澳洲和统会就《港区国安法》获全票通过发表声明〉. *www.acpprc.org.au*. 喺2021-06-06搵到.
5. ↑  〈澳洲中国和平统一促进会关于香港完善选举制度的声明〉. *www.acpprc.org.au*. 喺2021-06-06搵到.
6. ↑  〈悉尼市議員郭耀文披露曾為和統會擔任顧問〉. *SBS Your Language* (繁體中文). 喺2021-06-06搵到.
《**5D國際象棋**》（英文：5D Chess with Multiverse Time Travel）係一款由美國Thunkspace工作室開發，經Steam同Humble Bundle喺Windows平台上面發佈嘅國際象棋變體電子遊戲。

玩法
--

### 模式

目前遊戲有呢幾個模式：

1. 離線對弈：玩家可以喺離線模式挑戰AI，AI有4個難度等級：訓練員（簡單）（trainer (weak)）、正常難度（regular）、平衡型（困難模式）（balanced (strong)）、侵略型（困難模式）（aggressive (strong)）。遊戲除咗正常嘅8×8棋盤，仲有4×4、5×5、6×6、7×7等等嘅預設棋盤，亦都有殘局訓練同埋單兵種訓練等等嘅模式。
2. 在線對弈：玩家可以同其他玩家線上捉棋，可以揀先後手同埋棋鐘，亦都可以開公共房間同私人房間。
3. 解謎模式：遊戲預設咗一啲一步殺、兩步殺同「平行時空」嘅謎題畀玩家玩，等佢哋熟習呢個遊戲特別嘅行棋規則同埋殺王技巧。

### 棋嘅行法

喺唔牽涉到時間嘅情況之下，棋嘅行法同正常嘅象棋行法一樣，啲特別行法例如王車易位、食過路兵、兵仔升變嘅規則亦都一樣。但係啲棋穿越時空嘅行法就係另外設計嘅：雖然個遊戲名叫做「5D國際象棋」，但係玩嗰陣淨係會用到四個維度（因為國際象棋本身就係二維遊戲），分別係t軸（時間/回合）、l軸（時間線/平行時空）、x軸同y軸（棋盤入面嘅横、直）。平時正常嘅車可以喺棋盤入面打直或者打橫行，依家仲可以沿著兩種時間軸（t/l軸）行，亦即係行去其他時間線或者係同一時間線嘅過去嘅棋盤上面嘅同一格。正常嘅主教可以喺棋盤入面斜行，即係沿住x軸同y軸行一樣嘅步數，依家可以沿住任何兩支軸行一樣嘅步數。王后就可以沿著任何數量嘅軸行一樣嘅步數。國王同王后可以行嘅方向一樣，但係只可以行一格。騎士嘅行法就係向其中一個軸行兩格，然後向另一個軸行一格。兵同平時一樣，第一步可以揀向前行一格或者兩格，之後只可以前行一格，不過呢到嘅「前」可以係沿著l軸。兵食棋嗰陣除咗平時嘅斜行一格，亦都可以係沿著t軸嘅左/右去食棋。兵、車、王同后喺行棋嗰陣都唔可以穿過其他嘅棋。

遊戲入面仲額外設計咗6款特別嘅棋：

1. 獨角獸（unicorn）：可以沿着「triagonal」行，即係同時喺3條軸上面行相同嘅步數。
2. 龍（dragon）：可以沿着「quadragonal」移動，即係同時喺4條軸上面行相同嘅步數。
3. 蠻兵（brawn）：可以沿着任意維度嘅對角線「向前」1格吃子，其餘行法同兵相同。
4. 公主 （princess）：同時具有主教同車嘅移動方式，即係同時喺2條軸上移動相同嘅步數，或者只喺1條軸上移動。
5. 女王 （royal queen）：移動方法同王后一樣，但係被人食咗就即刻輸。
6. 普通王（common king）：移動方法同王一樣，但是被人食唔會輸。

當玩家揀咗一隻棋之後，遊戲介面會自動顯示所以符合規則嘅行法。想改變主意行第二隻棋嘅話，要取消選擇第一隻棋先。喺揀撳「提交回合」之前，玩家可以不斷試唔同嘅行法。

### 平行宇宙規則

每當玩家行棋嗰陣，系統都會生成一個新嘅棋盤，而行棋之前嗰個棋盤就會保留喺過去嘅時間（t軸）入面。當一個玩家將棋行去另一個棋盤，而嗰個棋盤已經係行咗棋嘅話，就會生成一條新嘅時間線，亦即係所謂嘅「新嘅平行宇宙」。將棋行去過去嘅棋盤係改變唔到已經發生咗嘅事，只會生成新嘅時間線。一方只可以比對手開多少於兩條時間線，多出嚟嘅就會被「凍結」，雙方都唔使行棋。

當有新嘅時間線嗰陣，雙方玩家都要係激活嘅棋盤上面行棋，直到所有嘅時間線都去返「當下」（the present）呢個時間點。

### 勝負和

勝負判斷標準：

1. 任何一隻王被人食，或者被人將死；
2. 一方認輸。

因為過去咗嘅棋盤係無法再改變，所以如果有過去嘅王被人將軍嗰陣，一定要食咗將軍嗰隻棋，如果唔係就會被將死。由於王係可以走去其他時間線，所以有啲平時係屬於將死嘅情況王可以行去其他時間線去避，但係同一個時間線入面有多過一個王嘅話被人將死嘅機會亦都大啲。

和棋判斷標準：

1. 逼和：要行棋嗰個玩家無任何合法嘅行法，但係又無被人將軍，噉就係逼和；
2. 死局：所有嘅時間線下，雙方剩返嘅棋力都唔足以將死對方。
3. 三次重複情況：如果一個完全相同嘅情況喺棋盤上出現第三次，而且即將要行棋嘅一方都相同，或者係喺行棋一方行完之後會出現第三次重複情況，噉行棋嘅一方可以要求和局。
4. 50步規則：如果喺之前雙方嘅50步棋入面，無兵行，又無食棋，噉雙方都可以要求和局。
5. 協定和局：一方提出和棋要求，並得到另一方嘅同意。

發佈
--

呢個遊戲喺2020年7月22號喺Steam上面發佈。

評價
--

Kotaku嘅評論家Nathan Grayson話呢隻遊戲非常出色。

參考
--

1. 1 2  "5D Chess Has Completely Broken Me". *Kotaku* (美國英文). 27 July 2020. 原先內容歸檔喺2020-09-17. 喺29 July 2020搵到.
2. ↑  O'Connor, Alice (2020-07-22). "5D Chess With Multiverse Time Travel sure is 5D chess with multiverse time travel, yep". *Rock, Paper, Shotgun*. 原先內容歸檔喺2020-07-23. 喺2020-08-06搵到.

出面網頁
----

* 5D國際象棋嘅官方網站
中華字典博物館嘅《切韻》殘篇
《**切韻**》（粵拼：cit3 wan5）係隋朝陸法言作嘅韻書，作序於隋文帝仁壽元年（601年）。唐代，啲人爲咗科舉作詩而廣泛讀佢。最初佢立有193韻嘅韻目。

佢係現存最早、亦係影響力最大嘅韻書，入面記錄嘅音系係當時上層社會（士族）所講嘅中古漢語口音，可能綜合咗舊時洛陽（洛下雅音）同南京（金陵雅音）呢兩個地方嘅語音而成。喺相當長時間內，《切韻》失傳，後來喺敦煌石室搵到咗《切韻》殘卷，同《廣韻》對照，可以知道佢哋嘅音系係同一體系嘅，叫做「切韻音系」。同屬切韻音系嘅書，除咗《廣韻》，仲有《唐韻》《集韻》。

編寫
--

據陸法言嘅序，喺開皇之初（580年代），有劉臻哋8個人聚集喺陸法言屋企，喺嗰陣時有呢啲問題：各地方言各異，既存韻書嘅分韻亦都唔同。於是以蕭該、顏之推哋爲中心去決定分韻，成個概略由陸法言記低。呢份結果後尾長時間放置，喺十幾年後寫成五卷嘅《切韻》，成爲各種字書、韻書嘅參照。

內容
--

《切韻》一共五卷，按韻嘅四聲分卷。第一、二卷係平聲，第三卷係上聲，第四卷係去聲，第五卷係入聲。然後喺聲調之內分韻。韻嘅數目有：平聲五十四韻、上聲五十一韻、去聲五十六韻、入聲三十二韻，合計193韻。一個韻中，啲同音字都收埋一齊，個發音記去最初嗰隻字嘅反切度。各隻字嘅釋義都非常之短。

喺《切韻》之前亦有韻書，但佢哋都冇流傳到現代。所以，《切韻》係成體系噉承傳漢字音嘅書中最古老嘅。以《切韻》做代表嘅音韻體系稱呼做切韻音系，係中古音一種。根據英文世界嘅研究成果，中古音要區分兩種，《切韻》做代表嘅語音叫做「Early Middle Chinese」（早期中古音），《慧琳音義》哋做代表嘅語音稱呼做「Late Middle Chinese」（晚期中古音）。

切韻系韻書
-----

《切韻》係工具書，經常修訂、加字。所以而家《切韻》原初書版冇留存落來，而留低咗改訂版；敦煌、吐魯番出土咗啲殘篇，一般認爲係佢嘅原書，但學者之間未有定論去判明呢啲殘篇嘅版本。呢啲改訂版本統稱做切韻系韻書。

運用現存嘅切韻音系韻書、加埋第啲書裏頭嘅引用，就能夠復原《切韻》嘅原貌，呢方面嘅學者有李永富、上田正等。

據《唐五代韻書集存》，主要嘅改訂有以下呢啲：

### 長孫訥言箋註本

長孫訥言幫《切韻》增補咗字，加咗箋註。喺儀鳳二年（677年）作序。喺敦煌有殘卷。

### 王仁昫刊謬補欠本

王仁昫改訂嘅版本。關於佢嘅成書年雖然有議論，但意見集中，唐蘭認爲係神龍二年（706年），周祖謨亦認爲係中宗復辟、將國號改返做唐時（706年～710年）。二戰後發現咗完整版。另外仲有敦煌殘卷淨低。

除咗大幅增補字外，上聲、去聲各自增補一韻，夾埋成195韻。呢個版本簡稱爲《王韻》。佢對《切韻》加補、訂正嘅地方比較清晰明瞭，相比起《廣韻》，佢將《切韻》原本嘅特徵保留得更好。另外有樣嘢珍貴，佢喺各卷嘅擡頭記有《切韻》之前各種韻書嘅分韻狀況。

### 裴務齊正字本

王仁昫《刊謬補欠切韻》嘅改訂版，但啲改動好大。成書年代不明。清朝宮廷有藏本，但欠缺咗上聲呢一部分。

### 唐韻

內文：唐韻
開元二十一年（733年）或者係天寶十載（751年）時由孫愐大修訂而成。喺敦煌有殘卷，另外蔣斧嘅舊藏中亦有殘本。

### 五代嘅切韻系韻書

呢代韻書有喺《廣韻》中搵唔見嘅「宣韻」（「仙韻」嘅獨立合口韻），另外亦細分啲韻。有敦煌、吐魯番嘅殘卷。

### 廣韻

內文：廣韻
由陳彭年（中文：陳彭年）哋編纂，喺北宋嘅大中祥符元年（1008年）刊行，正式書名叫《大宋重修廣韻》。韻目度增加到206韻，但佢只係將《切韻》中某啲韻由一個分成咗兩個，音韻體系自身冇乜點變，所以用《廣韻》代替《切韻》去復原中古音，得出結果都唔會有大變。《廣韻》由於清代時畀顧炎武發掘攷藏而有名，佢個刊本完整，兼且啲校訂、索引完備，所以就算全本嘅《王韻》發現咗都好，都仲係攞《廣韻》做切韻系韻書嘅代表。

註攷
--

1. ↑  按照平山久雄，呢八人之外仲有陸法言嘅老豆陸爽，合埋陸法言在內共有10人。據1988年發表喺《中國語學研究・開篇》第6號嘅文章《切韻序同陸爽》（『切韻』序と陸爽）。
2. ↑  周祖謨 (1981年). 《《王仁昫切韻著作年代釋疑》，《問學集（上冊）》》. 中華書局. p. 483～493.
3. ↑  據上田正《切韻佚文研究》（切韻佚文の研究）話，喺《三僧記》記有呢個年份。卞榮譽《式古堂書畫彙考》引喺元和九年（814年）寫嘅《唐韻》序，話係「開元廿年」（732年），但廿年寫嘅序亦可能係本書喺廿一年先面世。
4. ↑  據《廣韻》所引嘅《唐韻》序。

參攷資料
----

* 周祖謨 (1983年). 《《唐五代韻書集存》》. 中華書局. ISBN 7101045294.
現存所有切韻版本嘅總集，但印刷質量較差。
* 上田正 (1973年). 《《切韻残巻諸本補正》（切韻殘卷諸本補正），東洋學文獻中心叢刊〈第一九輯〉》. 東京大學東洋文化研究所附屬東洋學文獻中心.
上田正嘅補正係對姜亮夫（姜寅清）《瀛涯敦煌韻輯》嘅判讀所做嘅訂正。
* 上田正 (1975年). 《《切韻諸本反切総覧》（切韻諸本反切總覽），均社單刊 1》. 均社.
* 上田正 (1984年). 《《切韻逸文の研究》（切韻軼文研究）》. 汲古書院.

睇埋
--

* 唐韻
* 廣韻
* 集韻
* 禮部韻略
* 平水韻

| * 睇
* 傾
* 改
中文辭書 |
| --- |
| 前近代 | 

|  |  |
| --- | --- |
| 字典 | 
* 說文解字
* 玉篇
* 干祿字書
* 類篇
* 龍龕手鑑
* 五音篇海
* 字彙
* 字彙補
* 正字通
* 康熙字典
* 新撰字鏡
* 類聚名義抄
* 異體字辯
* 和字正俗通

 |
| 訓詁 | 
* 爾雅
* 小爾雅
* 廣雅
* 埤雅
* 方言
* 釋名

 |
| 韻書 | 

|  |  |
| --- | --- |
| 中古音 | 
* 切韻
* 唐韻
* 廣韻
* 集韻
* 五音集韻

 |
| 近古官話及科舉詩韻 | 
* 蒙古字韻
* 中原音韻
* 洪武正韻
* 禮部韻略
* 平水韻
* 古今韻會舉要
* 佩文韻府

 |
| 地方韻書 | 
* 分韻撮要（粵語）
* 戚林八音（閩東語）

 |

 |

 |
| 現當代 | 

|  |  |
| --- | --- |
| 字典 | 
* 宋元以來俗字譜
* 新華字典
* 中華大字典
* 漢語大字典
* 中華字海

 |
| 辭書 | 

|  |  |
| --- | --- |
| 標準書面 | 
* 辭源
* 辭海
* 現代漢語詞典
* 漢語大詞典
* 現代漢語規範詞典
* 新華詞典
* 教育部國語辭典
* 國語活用辭典

 |
| 方言及域外 | 
* 現代漢語方言大詞典
* 廣州音字典
* 廣州話正音字典
* 大漢和辭典

 |

 |

 |
| 佚書 | 

|  |
| --- |
| 
* 字林
* 捜真玉鏡
* 川篇
* 餘文

 |

 |
《**分飛燕**》係一首經典粵語流行曲，屬於粵曲小調。蘇翁用廣東傳統古曲《楊翠喜》，填詞得來。初時唔係呢個名，叫做《囑咐話兒莫厭煩》。第一個唱嘅歌手，係甄秀儀同埋陳浩德，收錄响甄秀儀1973年香港發行嘅專輯《一切太美妙》（麗歌唱片/百代唱片，S-LRHX-001）入面。《分飛燕》响香港、廣東、東南亞等講粵語嘅地方都有好多人傳唱；日後有好多歌星翻唱過。

根據原唱歌手陳浩德回憶，嗰時香港嘅流行曲，大部份係唱英文，或者唱國語。粵語流行曲俾人話老土，地位低一截；但似乎都有市場。甄秀儀當時就已經出過幾張唱片，不過全部都係國語歌。佢想試出張粵語流行曲唱片，入面就有呢首歌。原本係甄秀儀獨唱，後來因為負責編曲同配樂嘅黎小田，同甄秀儀用電話溝通時搞錯個Key，錄音時先發覺唱唔到；臨時決定改做男女對唱，搵陳浩德唱男聲。

《分飛燕》嘅風格，仍然有好重粵曲成份。曲本身就係傳統粵曲小調。詞嘅題才，亦係粵調常見嗰種歌女嘆分離。歌詞係文言為主，但冇用「哥、妹、君、卿」呢類咁隱晦暗嘅代語詞。用詞反而相當白話。冇套用典故，但亦冇用廣東話口語。用時代曲常用嘅西樂伴奏編曲；兩個歌手，亦唔係唱開大戲，係時代曲底。發行之後，好受歡迎。所以有人話，《分飛燕》係第一次香港人唱嘅廣東歌，嚮香港受各階層皆歡迎，擺脫當時粵語曲地位低過國語曲嘅諗法。呢首歌，係70年代粵語流行曲响香港開始大放異彩嘅先聲。

70年代，有好多歌星翻唱《分飛燕》，仲係收入作品專輯嗰種；證明呢首歌幾多人鍾意。填詞人黎彼得1977年惡搞「分飛燕」，二次創作，將佢改成為《新區自嘆》。用抵死啜核地道嘅廣東口語，寫當時香港新區治安惡劣，由張武孝（大Al) 主唱。

參考
--

1. ↑  〈陳浩德2017年6月專訪〉. 《加拿大中文電台》. 喺2020-04-28搵到.
2. ↑  黃志華 (2014-03-24). 〈顧嘉煇老三與老大之誤〉. 信報.

出面網頁
----

* 甄秀儀、陳浩德 - 囑咐話兒莫厭煩 。1973年原唱
* 張武孝 - 新區自嘆。1977年
香港版諾基亞3230嘅鍵盤，標有數字、字母同筆劃
**筆劃輸入法**（粵讀：bat¹ waak⁶ syu¹ jap⁶ faat³，英文：Stroke input method）係一種按照嘅筆劃順序輸入相應筆劃嘅字碼嚟輸出漢字嘅中文輸入法，佢喺手提電話上極之常見。

字碼分類
----

筆劃輸入法中嘅筆劃類似永字八法中嘅分類，分為橫、豎、撇、點同折。佢同時間上較早出現嘅五筆劃輸入法基本相同。

  



| 基本筆劃 | 相應數字鍵 | 說明 |
| --- | --- | --- |
| 橫（一） | 1 | 剔歸為橫。基本運筆方向：由左至右 |
| 豎（丨） | 2 | 豎鉤歸為豎。基本運筆方向：由上至下 |
| 撇（丿） | 3 | 基本運筆方向：由上至左下（注意撇同剔之區別） |
| 點（丶） | 4 | 捺歸為點。基本運筆方向：由左上至右下（注意左點亦包括在內） |
| 折（乛） | 5 | 包含各種帶折嘅筆劃（注意左豎鉤除外） |
|

取碼原則
----

所有筆劃全取。喺輸入時，軟件會自動搵出相關嘅字，所以通常都唔使輸入全碼。

| 例字 | 取碼（相應數字鍵） |
| --- | --- |
| 口 | 丨乛一（251） |
| 合 | 丿丶一丨乛一（341251） |
| 細 | 乛乛丶丶丶丶丨乛一丨一（55444425121） |

取碼上要注意嘅地方
---------

字型相似，但取碼唔同，例：有（一丿丿乛一一）、冇（一丿丨乛）；衤（丶乛丨丿丶）、礻（丶一丿丨丶）
部首相同，但取碼唔同，例：雨（一丨乛丨丶丶丶丶）、雪（一丶乛丨丶丶丶丶乛一一）
取碼字型同所得字型唔同，例：次（「一一丿乛丿丶」，而唔係「丶一丿乛丿丶」；注意：次嘅部首為欠部，而唔係冫部）
個人筆順錯誤，例：辵部嘅字（如「迫」、「還」等）應先取右邊，後取左邊；耳（「一丨丨一一一」，而非「一丨一一一丨」）

編碼訛誤
----

「麥」字嘅筆順應係「一丨丿丶丿丶丿丶丿乛丶」，但部分手機上嘅筆劃輸入法就用咗「一丿丶丿丶丨丿丶丿乛丶」，導致所有麥部嘅字嘅編碼都錯咗。

（*疑義：但其實漢字嘅筆順並無明確、硬性嘅規定，即使當地政府相關部門有所規範*）

特點
--

| 優點 | 不足 |
| --- | --- |
| 同拼音輸入法相比，可輸入識寫唔識讀嘅字 | 唔適合輸入識讀唔識寫嘅字 |
| 編碼鍵少，得5個（一般都會再增加一個代表所有五類筆劃嘅通用鍵，用於唔知道某筆劃屬於邊類或唔記得某筆劃點寫時），操作簡單 | 由於編碼鍵少，部份漢字可能需要輸入較多嘅筆劃先可以出現所需字 |
| 喺當前寫字嘅機會越來越少嘅時代，有助使用者鞏固同提高對漢筆劃、及漢字筆劃順序嘅記憶 | 需要對每個漢字嘅筆順進行熟練嘅記憶，平時唔注重漢字筆順嘅人用起嚟有一定難度 |

參考
--

* 六碼筆劃輸入法
* 常用國字標準字體筆順手冊
* 手提電話中文輸入-T9中文輸入法
* 諾基亞- 中文輸入法- 手機應用- 支援與軟件
* T9筆劃中文輸入法（對於"乛"有詳解)
* 電腦上嘅筆劃輸入法
**朝陽群眾**（粵拼：ciu4 joeng4 kwan4 zung3；簡化字：**朝阳群众**）係中國內地啲媒體對中國北京市朝陽區啲人嘅稱呼，由於佢成日成功舉報名人嘅吸毒同賣淫行為好多次而出名，喺2015年5月29號先至俾北京啲差佬承認。

背景
--

內文：朝陽區 (北京)
朝陽區係北京城六區入面，面積最大嘅區，又係一個新嘅城區。由於嗰個區有嗮CBD、外國駐地機構、高檔住宅區同比較出名嘅三里屯，而且有好犀利嘅地理位置條件，所以朝陽區一直有好多大牌明星喺嗰度住，所以有好多明星喺朝陽區成日發生吸毒同賣淫行為。

史
-

1974年，住喺北京市朝陽區啲人組織成民兵同差佬一齊，喺太陽宮捉咗蘇聯間諜。嗰時新華社專程報咗呢單嘢出嚟。

佢第一次舉報明星吸毒案喺2009年開始嘅事。由於2011年，北京啲差館嘅统一部署同朝陽區嘅差佬喺各個社區搞咗民警駐區工作，幫居民搞社區管理服務同化解矛盾、安全防範組織等服務；甚至喺2013年，喺各個社區搞咗創建平安示範居民小區嘅工作，而家係各個小區嘅主要出入口都有24個鐘睺實有冇輘輷ging2 gwang2嘅治安崗亭響度。

由於2013年8月，北京啲差佬根據群眾舉報，喺朝陽區安慧北里一個小區入面捉咗薛蠻子嘅賣淫集團，呢個係北京警方第一次用「朝陽群眾」嘅講法。從2015年3月31號開始，北京市公安局官方微博開始有意識噉用「朝陽群眾」嘅講法。由於2014年，好多明星喺北京市朝陽區入面吸毒，由於朝陽群眾喺嗰年出咗名兼2015年俾人猛咁讚，有媒體話簡直似「美國嘅中情局」。

搞嘢
--

自從「朝陽群眾」喺中國內地出咗名之後，有網友就話「朝陽群眾」係世界五大情報組織之一，其它四個分別係美國中央情報局、蘇聯國家安全委員會（而家係俄羅斯國家安全局）、以色列情報及特別行動局同英國秘密情報局。另外，網上重出咗「防火防盜防淫蕩，呢度啲群眾最安樂」（簡化字：防火防盗防大妈，这里的群众最热心。）嘅搞嘢講法。

註
-


|  |  |
| --- | --- |
|  | 維基辭典有呢個詞嘅解釋：**朝陽群眾** |

1. ↑  〈揭密「世界王牌情報組織」北京朝陽群眾〉. 今日新闻网. 2015年6月2日. 原著喺2016年6月24日歸檔. 喺2015年6月21日搵到.
2. ↑  〈北京"朝阳群众"到底是谁：谜底终于揭开〉. 网易娱乐. 2015年6月11日. 喺2015年6月19日搵到.
3. ↑  〈朝阳群众获北京警方肯定 被称为世界第五大情报组织〉. 澎湃新闻. 2015年5月29日. 原著喺2015-06-20歸檔. 喺2015年6月19日搵到.
4. ↑  〈北京朝阳群众前史：曾与公安一起抓获苏联间谍〉. 观察者网. 2015年6月12日. 原著喺2015年6月15日歸檔. 喺2015年6月18日搵到.
5. 1 2  〈揭秘北京情报组织"朝阳群众" 堪比美国中情局〉. 侨报. 2015年6月1日. 原著喺2015年6月30日歸檔. 喺2015年6月18日搵到.
6. 1 2  〈揭秘"世界王牌情报组织" 社区里的朝阳群众〉. 丹独约见. 2015年6月2日. 喺2015年6月18日搵到.
7. 1 2  〈北京警方公开表扬："朝阳群众"又立功了〉. 搜狐新闻. 2015年5月22日. 喺2015年6月18日搵到.
8. ↑  〈"朝阳群众"是怎样的一群人〉. 河南商报. 2015年6月2日. 喺2015年6月18日搵到.
**玻茲曼分佈**（**Boltzmann distribution** / **Gibbs distribution**）係一個統計力學嘅概率分佈。玻茲曼分佈係一個系統喺某個狀態嘅機會率，而佢會隨嗰個系統嘅溫度改善。玻茲曼分佈可以寫成：{\displaystyle p\_{i}\propto e^{-{\varepsilon \_{i}}/{(kT)}}} 。 {\displaystyle p\_{i}}係系統喺 {\displaystyle i} 狀態嘅機率，{\displaystyle \propto } 代表正比，{\displaystyle e} 係自然底數，{\displaystyle \varepsilon \_{i}}係 {\displaystyle i} 狀態嘅能量，而 {\displaystyle k} 同 {\displaystyle T} 係波茲曼常數同呢個系統嘅溫度。

玻茲曼分佈係以波茲曼嘅名嚟命名嘅，佢喺 1868 年喺研究氣體熱平衡嘅統計力學時第一次提出嚟。波茲曼嘅統計學工作係喺佢嘅論文《關於熱力學第二基本定理同熱平衡條件嘅概率計算之間嘅關係》度有所體現。之後，約西亞·威拉德·吉布斯喺 1902 年以現代通用形式廣泛研究咗呢個分佈。

唔好將玻茲曼分佈同麥士維-波茲曼分佈或者麥士維-波茲曼統計搞亂。波茲曼分布定律係以能量作為系統嘅某個狀態嘅機率分佈嚟表示，而 麥士維-波茲曼分佈則係表示理想氣體粒子速度或者能量嘅機率分佈。不過，一維氣體嘅能量分佈的確係遵循波茲曼分佈。

分佈
--

玻茲曼分佈可以寫成：

{\displaystyle p\_{i}={\frac {1}{Q}}}{e^{-{\varepsilon }\_{i}/(kT)}={\frac {e^{-{\varepsilon }\_{i}/(kT)}}{\sum \_{j=1}^{M}{e^{-{\varepsilon }\_{j}/(kT)}}}}}

{\displaystyle p\_{i}}係系統喺 {\displaystyle i} 狀態嘅機率，{\displaystyle \propto } 代表正比，{\displaystyle e} 係自然底數，{\displaystyle \varepsilon \_{i}}係 {\displaystyle i} 狀態嘅能量，而 {\displaystyle k} 同 {\displaystyle T} 係波茲曼常數同呢個系統嘅溫度。{\displaystyle Q}係配分函數（Canonical Partition Function）。

{\displaystyle Q={\sum \_{i=1}^{M}{e^{-{\varepsilon }\_{i}/(kT)}}}}

佢令到所有狀態嘅機率 {\displaystyle p\_{i}} 加埋會變咗做 1。

例子
--

一個雙態系統有兩個狀態，基態（Ground State）同埋激發態（Excited State）。如果佢地嘅能量分別係 {\displaystyle 0} 同 {\displaystyle E} 嘅話，咁依個雙態系統喺基態同激發態嘅機率就係 {\displaystyle 1/[\exp(-E/kT)+1]} 同 {\displaystyle \exp(-E/kT)/[\exp(-E/kT)+1]}。如果 {\displaystyle E} 同 {\displaystyle T} 都係正數嘅話，咁基態出現嘅機率就會大過激發態。

參考
--

1. ↑  Boltzmann, Ludwig (1868). *Studien über das Gleichgewicht der lebendigen Kraft zwischen bewegten materiellen Punkten [Studies on the balance of living force between moving material points]*.第58卷. Wiener Berichte. pp. 517–560.
**啡色環試驗**（**brown ring test**）喺檢測溶液裡面有無硝酸根離子（NO3−）嘅一種化學試驗方法。

向試管裡面嘅樣品溶液加入硫酸亞鐵並且緩慢咁加入濃硫酸（顯然唔可以用硝酸，因為會干擾反應）並且觀察試管裡面喺咪一個啡色環就可以確定樣品喺咪有硝酸根離子；但喺，如果樣品裡面有亞硝酸根離子，會干擾反應。

呢個試驗跟下面嘅步驟做（以硝酸鋅為例）：

1. 下面兩個反應一齊：
Zn(NO3)2 + H2SO4 → ZnSO4 + 2HNO3
2 FeSO4 + H2SO4 → Fe2(SO4)3 + H2
2. 硝酸分解嘅溫度由濃硫酸提供：
4 HNO3 → 2 H2O + 3 O2 + 4 NO
3. Fe(NO)SO4會喺進行反應嘅溶液裡面產生一個棕色環，從而令硝酸根離子嘅存在很易識別：
2 Fe2(SO4)3 + 2 H2 + 4 NO → 4 Fe(NO)SO4 + 2 H2SO4

另一種檢測硝酸根離子嘅方法用Devarda合金（英文：Devarda's alloy）（Cu/Al/Zn）。呢種合金喺一種還原劑，可以喺鹼性條件下將硝酸根離子還原做游離嘅氨：

3 NO3− + 8 Al + 5 OH− + 18 H2O → 3 NH3 + 8 [Al(OH)4]−

睇埋
--

* 硝酸

資料來源
----

1. ↑  Egon Wiberg, Arnold Frederick Holleman (2001) *Inorganic Chemistry*, Elsevier ISBN 0123526515
2. ↑  Holltzclaw, H; Robinson, W. *College Chemistry with qualitative analysis*, 8th edition, D. C. Heath and Company:Lexington, MA, 1988, p. 1007.
景泰寺遺址附近嘅兩嚿凈低嘅石碑
**景泰寺遺址**（粵拼：ging2 taai3 zi6/2 wai4 zi2）喺中國廣東省廣州市白雲區嘅白雲山西邊嘅景泰坑景區附近。呢個地方喺羊城八景入面，有「**景泰僧歸**」嘅名。而呢個寺喺宋、元、明呢三個朝代入面，都係喺白雲山入面，係好出名嘅寺廟嚟嘅。

「景泰寺」呢個名嘅嚟法
-----------

其實「景泰寺」呢個名出自一個叫「景泰禪師」嘅人，佢原先喺惠州博羅羅浮山度，就係佢搞出呢筍嘢。相傳呢個地方以前係一個好普通山窿嚟嘅，而呢個山窿以前係嗌「暴泰坑」呢個名。因為嗰陣時，景泰坑係冇水嘅。喺南朝嘅梁武帝大同（公元535——546年）年間，景泰禪師因為受到廣州剌史嘅邀請先至嚟到白雲山呢個地方起咗間寺嚟宣揚佛法，但嗰陣時山上缺水，而景泰禪師行混成個白雲山，響白雲山西南邊嘅聚仙峰泰霞洞附近（呢個地方重可以嗌棲霞山，後嚟先至改咗叫景泰雲峰）搵到笪地重睇啱咗添，用佢支禪杖就搞咗啲泉水出嚟喇。而因為呢位禪師搞咗個泉，就起名叫「景泰泉」。而就喺個景泰泉附近起埋間廟，就叫「景泰寺」。而景泰泉嘅水流成咗個坑，就改咗名叫「景泰坑」。「景泰寺」個名就噉嚟。

列入羊城八景
------

據《康熙廣州府志》卷十七：「喺宋朝嗰陣時，呢個寺重嗌過『龍果寺』呢個名，不過佢重未開發，所以冇列入到羊城八景入面。」不過到咗元朝，呢度就因為山林好靚而出曬名，有好多遊客成日嚟呢度玩嘅。因為呢帶成日都有好多流水，加上樹木又多。一到咗黃昏時分，係出面成日拍拖嘅僧人都三三兩兩返嚟呢個地方，由於呢度嘅景色好靚嘅關係，所以就選入咗「羊城八景」喇。

清朝嘅破壞
-----

不過到咗清朝啱啱開始冇耐，由於清朝領將尚可喜喺白雲山呢帶搞咗間兵工廠，見到景泰坑呢帶泉流豐沛，加上樹木比較濃密，兼地形比較隱蔽，所以就揀咗呢個地方起廠嚟整大炮。結果搞到呢個地方烏煙瘴氣（因為樹木畀人斬嗮，加上啲水都冇嗮）。不過呢間寺到依家都重喺度，而附近啲山林同埋泉水都已經變嗮居民區喇。

註
-

1. 1 2 3 4 5 6 7  景泰僧歸 互聯網檔案館嘅歸檔，歸檔日期2016年3月5號，. 廣州文史
2. 1 2 3  元代羊城八景--景泰僧歸

| * 睇
* 傾
* 改
歷代羊城八景 |
| --- |
| 趙宋 | 扶胥浴日 | 石門返照 | 珠江秋色 | 海山曉霽 | 菊湖雲影 | 蒲澗濂泉 | 光孝菩提 | 大通煙雨 |
| 大元 | 扶胥浴日 | 石門返照 | 蒲澗濂泉 | 大通煙雨 | 粵臺秋色 | 白雲晚望 | 景泰僧歸 | 靈洲鰲負 |
| 大明 | 珠江晴灡 | 粵秀松濤 | 穗石洞天 | 番山雲氣 | 藥洲春曉 | 琪琳蘇井 | 象山樵歌 | 荔灣漁唱 |
| 大清 | 

|  |  |
| --- | --- |
| 乾 隆 版 | 五仙霞洞 | 琶洲砥柱 | 孤兀禺山 | 鎮海層樓 | 浮邱丹井 | 西樵雲瀑 | 東海魚珠 | 粵秀連峯 |

|  |  |
| --- | --- |
| 大清中後期版本 | 石門返照 | 菠蘿浴日（扶胥浴日） | 珠江夜月（海珠夜月） | 金山古寺 | 大通煙雨 | 白雲晚望 | 蒲澗濂泉 | 景泰僧歸 |

 |
| 中華人民共和國 | 

|  |  |
| --- | --- |
| 1963年 | 白雲松濤 | 蘿崗香雪 | 越秀遠眺 | 珠海丹心 | 紅陵旭日 | 雙橋煙雨 | 鵞潭夜月 | 東湖春曉 |

|  |  |
| --- | --- |
| 1986年 | 紅陵旭日 | 黃埔雲檣 | 雲山錦繡 | 珠海睛波 | 黃花浩氣 | 越秀層樓 | 流花玉宇 | 龍洞琪林 |

|  |  |
| --- | --- |
| 2002年 | 雲山疊翠 | 珠水夜韻 | 越秀新暉 | 天河飄絹 | 古祠流芳 | 黃花皓月 | 五環晨曦 | 蓮峯觀海 |

|  |  |
| --- | --- |
| 2011年 | 塔耀新城 | 珠水流光 | 雲山疊翠 | 越秀風華 | 古祠流芳 | 荔灣勝景 | 科城錦繡 | 濕地唱晚 |

 |
**黃蕭養** （ 粵拼：wong4 siu1 joeng5，？—1450年），原名**黃懋松** ， 廣州府南海縣衝鶴堡潘村人（而家嘅順德勒流鎮）， 明朝 正統年間廣東嘅民眾起義主要領袖，後尾俾官兵鎮壓而戰死。 明廷喺鎮壓咗黃後為咗強化管治，而改組咗南海縣同新會縣嘅部分地域，創建咗順德縣 。

出身背景
----

黃蕭養嘅出身係佃農 ，成年嘅時候喺一次田地糾紛入邊唔覺意傷咗人，就俾官差拉咗，後遇正咗大赦而放返出嚟，但黃嘅生計無以為繼，於是就去咗做海盜。跟著再俾官府以盜賊嘅罪名收監，準備要問斬佢。 黃第二次入監嘅時候，識到一位囚友係江西嘅生意佬，兩人熟絡咗後就謀劃一齊越獄，仲秘密咁喺飯桶收埋咗利斧。

起義事蹟
----

明英宗正統十四年（1449年）三月八號，黃等人就同其他嘅囚犯，一齊由廣州監倉度出逃，同時間攻破咗軍器局而攞到大量嘅裝備在手，隨即就起事，後敵唔過啲官兵而搭船出海，官兵就出咗三條戰船跟著追擊。 到五月十三號黃等喺赤崗海口，成功伏擊咗追擊嘅官軍。 

隨著起事嘅壯大啲民眾跟著響應埋，黃蕭養由六月開始帶著啲人去攻打各縣城。 到咗九月係集結咗成五百條船、幾萬嘅人馬，就跟著圍攻廣東省城廣州 ，擊殺埋鎮守嘅安鄉伯張安 。喺佔據咗五羊驛做行殿之後，就自稱**順民天王** （或**順天王**  、 **東陽王**   ），年號東陽 ，仲授咗一百幾人官職 。 到第二年，朝廷就派咗右僉都御史楊信民 、都督同知董興帶軍去鎮壓，調集埋兩廣同江西嘅官軍一齊去打黃嘅部隊。喺圍城八個月後，10月嘅時候黃喺白鵝潭嘅戰鬥度中箭身亡。

黃嘅部將
----

* 彭文俊
* 梁升
* 李觀奴
* 張嘉積

後續
--

黃蕭養被官軍殺咗之後，起義軍亦有過萬人遭到咗屠殺。 不過剩低嘅起義軍，仲好頑強咁對抗官軍，一路堅持到成化年間。

參考
--

1. ↑  李連利 (2013). 《白銀帝國：翻翻明朝的老帳》. 臺灣: 遠流出版社. p. 156. ISBN 9789573271857.
2. ↑  毛奇龄，《后鑑录》卷一
3. ↑  查继佐，《罪惟录·黃蕭養传》
4. ↑  夏燮，《明通鉴·英宗正统十四年》
5. ↑  白至德 (2017). 《最后的辉煌：中古时代：明》. 紅旗出版社. ISBN 9787505141346.

* 《明史》
珊瑚海嘅地理位
**珊瑚海**（粵拼：saan1 wu4 hoi2；英文：**Coral Sea**）係澳洲東北面嘅一個海，東面係溫納圖同法屬新喀里多尼亞；南面係塔斯曼海；西面係澳洲昆士蘭同大堡礁；北面係新畿內亞、所羅門群島同所羅門海。呢個海既係地球入面最大最深嘅海同時，重有啲人叫佢做「鯊魚海」。

兩個之最
----

### 所謂「世界上最大嘅海」

喺全世界嘅大海入面，面積超過200萬平方公里嘅有8個；超過300萬平方公里嘅有3個；而超過400萬平方公里嘅，凈係得珊瑚海一個；所以話世界上最大嘅海就係佢。而珊瑚海嘅總面積係去到479.1萬平方公里。

### 所謂「世界上最深嘅海」

珊瑚海嘅海底地形方面，大多數都係從西向東傾斜，而平均水深有2394米，大部分地方嘅水深有3000——4000米，而最深度嗰度有9174米咁深。所以佢重係世界上最深嘅海。

氣候
--

由於珊瑚海喺南半球嘅熱帶地區入面，所以全年水溫都超過20℃，如估係最熱嘅月份，一般都超過28℃。

所謂「超多珊瑚礁」
---------

由於珊瑚海嘅周圍幾乎冇河流入個海咁滯。所以個海都好清，重鬼咁透明噉，啲人喺海面都可以睇到20米深嗰度有乜嘢，而且水底都夠嗮嘅光線添；加上佢凈係得27——38‰嘅鹽分，所以點解啱珊瑚蟲喺度生活囉。不過啲珊瑚蟲好鍾意喺大陸架同淺灘嗰度快大過，所以就生咗好多珊瑚礁出嚟。不過啲珊瑚礁凈係微微噉出喺睡眠嗰度，重鬼咁七彩添，所以又搞出咗比較靚嘅熱帶景出嚟。

### 大堡礁

內文：大堡礁
世界上最大嘅珊瑚礁——大堡礁就喺呢個海入面。佢嘅礁石周圍嘅海水度飄住好多五顏六色嘅生物映住七彩繽紛嘅珊瑚，變成咗好騎呢嘅童話世界。

所謂「鯊魚海」
-------

其實珊瑚礁重幫海洋嘅動植物畀咗優越嘅生活同棲息條件。其中入面有鯊魚、鯡、海龜、海參、珍珠貝等。由於佢入面有好多鯊魚喺度生存，所以又畀人叫做「鯊魚海」。

有關嘅書
----

* 中国少年儿童百科全书 自然·环境 第209页　浙江教育出版社 ISBN·7-5338-1946-2/G·1942
* 我的第一本探索书：自然奇观 Google 图书结果

攷
-

* 世界上最深的海：珊瑚海又称"鲨鱼海"
* 世界最大的海：珊瑚海 追学网（地理）
* 最深的海——珊瑚海 世界商贸网
* 大堡礁潜水：澳大利亚鱼鹰珊瑚礁珊瑚海。鲨鱼喂食狂潮 优酷网
* 珊瑚海到底是什么样子的 浙江省海洋监测预报中心

註
-

1. 1 2  Sharks of the Coral Sea CAFNEC
2. 1 2  Coral Sea a biodiversity hotspot for sharks Australian GEOGRAPHIC
3. 1 2  4 Nights - Fly Dive Coral Sea 互聯網檔案館嘅歸檔，歸檔日期2015年3月15號，. Mike Ball Dive Expeditions

睇埋
--

* 珊瑚海群島
* 卡奔塔利亞灣

| * 睇
* 傾
* 改
世界10個面積最大嘅海 |
| --- |
| 
* 珊瑚海 （4,791,000km²）
* 阿剌伯海 （3,860,000km²）
* 南中國海 （3,500,000km²）
* 威德爾海 （2,890,000km²）
* 加勒比海 （2,640,000km²）
* 地中海 （2,505,000km²）
* 白令海 （2,315,000km²）
* 塔斯曼海 （2,300,000km²）
* 鄂荷次克海 （1,603,000km²）
* 巴倫支海 （1,405,000km²）

 |
**期數列外**（韓文：**기수 열외**），中文又譯做**期數例外**，係源自韓國海軍陸戰隊嘅名詞，指部隊嘅一種集體霸凌現象，亦都係一種體制之外嘅懲罰機制，類似英文嘅「紅色條規」（Code Red）。

具體型態
----

相對於「期數」次序，即係陸戰隊軍人用入伍年期區分長幼、決定地位嘅不成文規矩，「期數列外」係表示受到孤立嘅特定隊員，俾隊友排除喺期數次序之外、唔按前輩或者後輩嘅資格對待，俾老兵同新兵蔑視、欺侮，甚至虐待。加上傳統上注重長幼嘅韓國文化，「期數列外」意味住受到排擠嘅士兵嘅地位唔被團體認同，形成人格嘅屈辱，有少數重會導致嚴重嘅暴力事件。
期數列外現象響2011年7月江華島槍擊案發生之後，俾韓國國防部稱為「軍中惡習」；國防部長金寬鎮亦都響同一個月向大韓民國國軍幾個將級指揮官下令調查部隊入面類似嘅虐兵現象。

根據韓國軍方人權中心響2011年發表嘅調查結果，期數列外除咗排擠、孤立之外，可能涉及辱罵、毆打等等嘅行為，執勤表現唔多好又或者唔適應軍旅生活嘅士兵好容易成為受害對象。

相關嘅事件
-----

2011年3月，韓國國家人權委員會公布咗陸戰隊內部發生嘅一尐不當事件，包括有老兵打新兵、迫佢哋食嘢等等；同一年6月，又公開咗一單「期數列外」嘅案例，有新兵因為無對老兵講敬語，而受到羞辱。

2011年7月，江華島嘅海岸哨所發生咗槍擊事件，有一個上兵不堪被後輩打同孤立，偷咗支步槍，響宿舍開槍射擊、又喺倉庫引爆手榴彈，造成4個人死、自己同另一個士兵受傷。同一個月，一個姓鄭嘅一等兵吊頸自殺死咗，根據遺書嘅內容，顯示受到期數列外嘅霸凌可能係佢求死嘅原因。

參考
--

1. ↑  （韓文）기수 열외, 한국 해병대의 '코드 레드'인가?[*失咗效嘅鏈*]（期數列外，韓國海軍陸戰隊的「Code Red」？）
2. 1 2  韓國觀察 韓國社會中的"期數文化" - 朝鮮日報中文網——洞察世界的韓國之眼\_\_chn.chosun.com
3. 1 2  〈虐兵陋习冲击韩军未来 - 新闻 - 国际在线〉. 原著喺2013年5月12號歸檔. 喺2014年4月1號搵到.
4. ↑  韓國軍隊向虐兵頑疾"開刀" - 朝鮮日報中文網——洞察世界的韓國之眼\_\_chn.chosun.com
5. ↑  海軍陸戰隊一體感的陰影"期數列外" - 韓國《中央日報》中文網
6. ↑  〈"问题士兵"困扰韩军 - 新闻 - 国际在线〉. 原著喺2013年5月13號歸檔. 喺2014年4月1號搵到.
7. ↑  〈中國評論新聞：韓海軍陸戰隊發生持槍亂射事件　致4死2傷〉. 原著喺2016年3月5號歸檔. 喺2014年4月1號搵到.
8. ↑  韓海軍陸戰隊士兵為何會射殺戰友？ 互聯網檔案館嘅歸檔，歸檔日期2016年3月4號，.\_軍事頻道\_新華網
朢
**朢**，月相至圓之時，亦寫**望**，亦即**月滿**、亦即**月圓**，當然亦有寫**滿月**、**圓月**、**望月**、**盈月**。地球夾喺月、日之間，成一直綫之時，日月赤經相反，相差西洋一百八十度。通常落喺黃曆每月十四日到十六日，大月就十六日為多，小月十五日為多，節慶為咗方便，多數揀十五日。依個時間，地球完全睇到日光正射月面，故此會寧舍圓。

之不過，地球會自轉，唔係道道地方都會睇到至圓一刻，皆因有一半地方，背住月光。由於日月相反位置，此刻，只有夜間先至見到月光。

月食亦只會喺朢之時出現，但唔會次次都有。日月雖則赤經相反，但赤緯未必相反。赤緯要近乎相反，月先至落喺地球個影入面，至有月食。

夜間，朢嘅月光照得充足，較平時光猛，生物亦會受影響。當日，日月兩邊引力拉址，潮汐兩次漲退都寧舍勁，是為大潮。水漲，海水推進陸地至深，水退，海水退得至落，更多海底露出水面，咁對潮間帶生物有影響。唔只海水，地球表面陸地，都有較微變化，只係無海水咁易察覺。都受唔少生物都會適應月光而行動，利用佢覓食同繁殖。生物行為變異，亦為人生出種種傳說。

西洋傳說以月圓會多啲情緒問題，甚至多精神病。月圓對人嘅影響仍然未有定論，唔似野生生物咁明顯。唐人對月圓等份外敏感，月圓喻為家人團圓之象，完整之象，圓滿之象。詩歌成日會有，李白「明月幾時有」，蘇軾「月有陰情圓缺」。月圓感覺，亦推而廣之，如圓夢，破鏡重圓。

月相變化，引起人對月崇拜，朢時就更之。唐人正月十五慶元宵，八月十五慶中秋，都係拜月嘅習俗。

文
-

周人重視月相，以佢來紀日。月圓嗰日就用朢字來記，後來亦寫做望。說文咁寫，「朢、月滿、與日相朢、以朝君也。从月从臣从𡈼。𡈼，朝廷也。」以及「望、出亡在外、望其還也。从亡、朢省聲。」雖然說文分開來解，認為朢先解月滿，本身兩個係同一個字，而朢再古老一啲，兩個右上都寫月。個月字後加。原本臣為直目，打直隻眼，而壬為連腳趾企高，加埋就係望高望遠嘅姿勢。

更早甲骨文已有寫朢，殷人有祭月。

天文
--

地球睇來，日月五星，都喺東方升起，西方落下。由於日月處於相反位置，就會有日落就月出，月落就日出。

以月齡而言，約喺十三日八到十五日八之間，平均就十四日八。故此約為整數，就黃曆十四日到十六日，平均喺十五日。

由於日嘅黃道平面，同月嘅白道平面，有西洋五度一四之別，故此月食並唔會次次朢都有。只有黃白相交嘅月節，先至會出現。地球大既半年會有一次，然而唔係次次月食時刻，道道地方都見到月。咁一處地方見到月食嘅機緣，就無半年一次咁多。日食前後嘅朢，約半個月左右，都易有月食，皆因日食出現喺塑，條件更加嚴苛。

攷
-

1. ↑  〈望〉. 《漢語多功能字庫》.
2. ↑  〈朢〉. 《漢語多功能字庫》.
**SIMBAD**係英文the **S**et of **I**dentifications, **M**easurements, and **B**ibliography for **A**stronomical **D**ata嘅簡寫，係關於太陽系以外天體嘅天文資料庫。由法國嘅Centre de Données astronomiques de Strasbourg（CDS）負責管理。 

SIMBAD係兩個名錄合成，Catalog of Stellar Identifications（CSI）同埋Bibliographic Star Index，1979年前，兩個都係Meudon Computer Centre負責。之後夾多啲其他資料同學術文獻來源。1981年，第一個網上系統，第二版（Version 2）造好。而1990年第三版（Version 3），係C程式語言寫嘅，喺UNIX上便行，移到去Strasbourg Observatory。2006年秋，第四版（Version 4）改用PostgreSQL做資料庫，而相關軟件，就用Java程式語言寫。

2011年10月11號為止，SIMBAD有5,446,342個天體，按名計有15,224,536。參考傳記（Bibliographical references）有257,763，傳記（bibliographic citations）引文有8,313,370。

紀念
--

太陽系有粒小行星叫4692 SIMBAD（1983 VM7），就係用咗佢個名。

睇埋
--

* 美國太空總署Planetary Data System（PDS）- 太陽系星體資料庫，由Jet Propulsion Laboratory同埋California Institute of Technology管理
* NASA/IPAC Extragalactic Database（NED）- 銀河系以外星體資料庫，由Jet Propulsion Laboratory管理
* Bibcode

出面網頁
----

* SIMBAD
* Web interface
珠江口嘅虎門大橋；珠江係粵港澳地區嘅一個大水源，傳統啲粵人耕田或者飲水嗰啲水大多數都係由珠江嗰度攞嘅。
**水資源**（粵拼：seoi2 zi1 jyun4）指可能對人類有用嘅天然水資源。水－一氧化二氫（化學式：H2O）－係一種對人類嚟講好有價值嘅物質，喺屋企、工業、農業、同休憩等嘅活動嗰陣都要用到，而事實係，有生命嘅嘢，包括咗各種嘅動植物，冚唪唥都係要有水先至可以生長同繁殖嘅。

喺地球上面 97% 嘅水都係鹹水，得嗰 3% 嘅係淡水，而呢啲水當中有差唔多 3 分之 2 係雪住咗喺冰川或者極地嘅冰嗰度嘅。淨低冇雪住嘅淡水就主要會喺地下水嗰度揾到，得好少量嘅存在喺地表或者大氣入面。

淡水係一種可再生資源，而人人都有權使用水－即係所謂嘅「水利權」。但係有跡象顯示，世界上嘅地下水供應穩定噉下跌緊，尤其係喺亞洲、南美、同北美，而啲科學家仲喺度研究緊呢個現象會唔會自然噉恢復，以及生態系統係咪受到威脅。

淡水邊度嚟
-----

秘魯北部嘅瓊加拉湖
### 地表水

內文：地表水
地表水（Surface water）指緊喺河、湖、或者淡水濕地嗰度揾到嘅水。成個地球上面嘅地表水形成一個複雜嘅系統：地表水會自然噉因為流落海、蒸發、蒸發散、同地下水補給等嘅原因而冇咗，但係又會由降水嗰度補充返，所以喺每個時間點，地球上地表水嘅總量係由好多因素話事嘅－好似係湖同濕地呢啲地方嘅容量、地表水下面嗰啲泥土有幾畀水過到、降水嘅時間、同埋蒸發率呀噉。

人類嘅活動對呢個系統可以造成好大嘅衝擊。人類成日都會起一啲好似水壩等嘅結構嚟提升地表水嘅量，以抽乾啲濕地嘅方法嚟令地表水量減少，再唔係又有人類會想改變河渓嘅流動速度。

對於地表水總量嘅研究好緊要。噉係因為人類對水嘅需求好多時可能會喺短時間內有啲上上落落：例如啲農場喺春天嗰陣用水零舍多，而冬天嗰陣就好多時唔會點用水，所以農場嘅供水系統要有好大嘅容量，而且要能夠全年儲起啲水同埋喺短時間之內大規模噉放水；又例如係發電廠噉，好多時要用水嚟幫啲機器降温，但係佢哋對水嘅需求好恆定，所以畀水落去發電廠嘅供水系統嘅容量淨係需要大過間發電廠嘅需求量少少。科學家同相關嘅公務人員仲需要識得定時定候估計吓自己嗰頭有幾多地表水，嚟睇吓使唔使做濟水等嘅措施。

* 紐西蘭嘅 Sinclair 濕地全景紐西蘭嘅 Sinclair 濕地全景

### 地下水

地下水流動嘅圖解
內文：地下水
地下水（Groundwater）係喺地表以下啲多窿嘅泥土同岩石入面嘅淡水，喺地殼嘅帶水層（Aquifers）嗰度流動。有啲科學家仲會將地下水細分做「同地表水有連結嘅」同埋「喺好深嘅帶水層嗰度嘅化石水」兩大類。

地下水好似地表水噉係一個系統：有輸入、輸出、同儲藏。最常見嘅地下水源頭係地表水滲落去地底，而最常見嘅地下水流失係泉同流落海。地下水同地表水最大嘅分別係，地下水流失嘅率慢過輸入嘅率好多，所以地下水嘅總量大過地表水嘅好多。亦都因為噉，人類好多時可以長時間好放縱噉樣用地下水都冇乜嘢嚴重嘅後果。之但係長期嚟講，多數人類都唔會想將地下水用盡，會以慢過恢復率嘅率嚟用地下水。

### 雪住咗嘅水

紐芬蘭附近嘅冰山
有唔少科學家都主張過可以試吓運用冰山入面嘅水，但係到咗廿一世紀頭，冰山嘅水多數都淨係攞嚟做研究用。

畀人嗌做「世界嘅屋頂」嘅喜馬拉雅山有地球上最高嘅地方，亦都有極地以外最大規模嘅冰川。亞洲最大嘅河當中有 10 條都係由嗰度流落嚟嘅－總共有成 10 億人嘅生存用水都係靠佢。

睇埋
--

* 生命
* 地球科學
	+ 水學
	+ 地球
		- 水圈

參考
--

* Pearce, Fred. *When the Rivers Run Dry: Water—The Defining Crisis of the Twenty-First Century* Beacon Press, 2006, ISBN 0-8070-8572-3 ISBN 978-0-8070-8572-1
* Sustaining Water for All in a Changing Climate The International Bank for Reconstruction and Development-The World Bank, 2010.
* The World Bank on private water operations in rural communities The World Bank, 2010.
* The World Bank on public-private water mechanisms for urban utilities The World Bank, 2009, ISBN 978-0-8213-7956-1.
* Vazken Andréassian and Jean Margat, *Rivers and Rivals*. Quae publishing, Versailles, 2012, ISBN 978-2-7592-1706-9.

攷
-

1. ↑  "Earth's water distribution". United States Geological Survey.
2. ↑  "Scientific Facts on Water: State of the Resource 互聯網檔案館嘅歸檔，歸檔日期2018年7月24號，.". GreenFacts Website.
3. ↑  Gleeson, Tom; Wada, Yoshihide; Bierkens, Marc F. P.; van Beek, Ludovicus P. H. (9 August 2012). "Water balance of global aquifers revealed by groundwater footprint". *Nature*. 488 (7410): 197–200.
4. 1 2  SURFACE WATER VS. GROUNDWATER. Water Education Foundation.
**大埔滘**（英文Tai Po Kau）係香港一地，響大埔以南。大埔滘主要有大涌四條，聚埋流入大埔海。佢個名來自涌口叫大埔滘嘅村，佢哋見呢處近大埔，而涌口匯集，就叫佢做滘，叫大埔滘。家下嗰處重有大埔滘老圍同大埔滘新圍。呢處曾經有火車站同碼頭。

因為呢區比較周圍出名，由呢處北到大埔新市鎮一帶，起咗啲樓，都當係大埔滘地方。

行政上，大埔滘歸大埔區管。村歸翕和鄉，大埔鄉事委員會。

地理
--

大埔滘之所以成滘，係因為佢對上係個大谷，畀佢可以有四條涌合流。

村
-

大埔滘有老圍新圍。**大埔滘老圍**（Tai Po Kau Lo Wai）喺滘東，原本就咁叫大埔滘，後尾分支，滘南開**大埔滘新圍**（Tai Ko Kau San Wai）。

交通
--

英人起九廣鐵路嗰陣，經過呢度。佢哋響度大埔滘東北岸邊，起咗大埔站，後尾個站改名大埔滘站。個站側邊，曾經有大埔滘碼頭，去到大埔海各個地方。到1970年，個站拆咗做九廣鐵路員工宿舍。碼頭無咗個站，同埋鄉郊人口息微而沒落。碼頭後尾因爲起吐露港公路填出，向東移到新岸。

呢處交通主要靠大埔公路，分段名叫大埔滘段。條路響大埔滘山上，南通沙田、九龍，北通大埔、粉嶺。大埔公路係廿十世紀初起嘅路，灣灣曲曲，又窄，唔啱現代公路標準。所以沙田到大埔之間，開多條吐露港公路。公路經過大埔滘，同九廣鐵路並排。之不過車唔停大埔滘，交通始終都係靠大埔公路。

吐露港公路海皮，有單車徑經大埔滘。單車可以穿過公路底，踩入大埔滘。

康樂
--

呢度屬大埔滘自然保護區，區域市政局起咗大埔滘公園，公私合營。
座標: 22°26′09″N 114°11′38″E﻿ / ﻿22.43583°N 114.19389°E﻿ / 22.43583; 114.19389

大埔瞭望台
**大埔瞭望台**（Tai Po Lookout）喺香港新界大埔滘瞭望里11號，喺1900年代頭起，喺1985年被古物古蹟辦事處評為二級歷史建築，到咗2009年12月18號改評為香港一級歷史建築。

史
-

大埔瞭望台喺大埔滘一個小山崗上面，眺望吐露港，風景優美。1904年，曾經做過香港工務局嘅英國土木工程師傑斯（Lawrence Gibbs）睇中咗當地嘅優美風景，買入呢塊地皮用嚟自住，重親自設計去起自己嘅屋企。1929年，瞭望台賣咗畀Herbert Austin Rogers。1933年瞭望台再被賣畀助理律政司傅瑞憲（John Alexander Fraser），日治期間，傅瑞憲被日軍囚禁重死喺赤柱拘留營裏面，而瞭望台就俾日軍徵用嚟嚴刑拷問啲囚犯。1947年，瞭望台由政府買入，改做政府官員嘅官邸。1996年，政府將瞭望台租畀愛滋寧養服務協會做末期愛滋病患者療養所。2000年後由政府產業署租出作住宅用途。

建築
--

瞭望台係一座單層平頂殖民地建築，起咗拱柱陽廊以適應香港濕熱嘅天氣。建築物最突出嘅係圓柱形瞭望塔，塔嘅外牆有多個長方形窿，用以俯瞰大埔區同大埔海嘅形勢。瞭望塔亦係一個水塔，儲存由山澗流落嚟嘅水作食水之用。

參考
--

1. ↑  愛滋寧養服務協會 〈存档副本〉. 原著喺2010-09-18歸檔. 喺2010-06-27搵到.

出面網頁
----

* 大埔瞭望台
**水谷隼**（粵拼：seui2 guk1 jeun2，日文：水谷 隼／みずたに じゅん *Mizutani Jun*，1989年6月9號—）係日本乒乓球員。佢響里約奧運攞到乒乓球男子團體嘅亞軍同埋單打嘅季軍，響東京奧運乒乓波混合雙打拍住伊藤美誠攞到金牌。

簡歷
--

水谷1989年響靜岡縣磐田市出世，亞爸亞媽都係一位對乒乓波有經驗嘅人；佢仲有一個大佬同一個細妹。自細無論係足球、籃球定係排球都打得唔錯。佢本身係右優，但由於亞爸亞媽都係左優嘅情況下，諗下諗下都係揀左手有着數，所以就練成左手揸拍嘅習慣。響五歲開始，佢加入「豐田町卓球運動少年團」。響全日本卓球選手權大會（小學組別）攞到亞軍，由此正式成為乒乓球選手。

小學讀磐田市立磐田北小學校，響升中嗰陣為咗一個更好嘅練波環境，決定升讀青森山田中學校。2004年響全日本乒乓球錦標賽少年男子單打攞到冠軍，係日本史上最後生嘅冠軍。2005年以15歲嘅年紀代表日本參加世界乒乓球選手權個人賽，係日本最後生嘅選手（後嚟畀張本智和打破）。因為佢後生，所以佢畀人派去德國培訓。同年9月響韓國濟州第17屆亞洲乒乓球錦標賽男單比賽入面，以4：2打敗中國隊嘅王皓，成為超級黑馬。

2007年升上明治大學政治經濟學部。

2008年響廣州世乒賽男子團體入面試過代隊友獨攞兩分，表現好出色。響同年嘅奧運會亞洲區資格賽入面，佢更加以堅強嘅精神，響三次輸落後嘅時候反超，攞到參加奧運會嘅資格。亦係響呢年開始，水谷隼畀中國隊睇做最大對手之一。

2020年夏季奧林匹克運動會佢同伊藤美誠做拍搭檔，擊敗中國代表許昕同劉詩雯攞混雙金牌。

電影
--

* 乒乓情人夢（2017年10月21號、東寶）- 本人

註
-

1. ↑  日文嘅卓球即中文嘅乒乓波

出面網頁
----

|  |  |
| --- | --- |
|  | 維基同享有多媒體嘅嘢：**Jun Mizutani** |

* 水谷隼喺國際奧林匹克委員會嘅資料
* 水谷隼嘅Twitter
* 水谷隼嘅官方網站

| * 睇
* 傾
* 改
奧林匹克運動會乒乓波混合雙打冠軍 |
| --- |
| 
2020年：日本 水谷隼 / 伊藤美誠 
 |

|  |  |
| --- | --- |
| 權威控制 | 
* VIAF: 315085261
* NDL: 001193227

 |



|  |  |
| --- | --- |
|  | 呢篇係運動員楔位文。歡迎幫維基百科擴寫佢。睇 • 論 • 改 • 歷 |

|  |  |
| --- | --- |
|  | 呢篇同日本人相關係楔位文。歡迎幫維基百科擴寫佢。睇 • 論 • 改 • 歷 |
《**水經**》，中國一經，記述中國水系，同類首本，字數一萬有多。作者同年份不明，有說晉代郭璞撰，又有說東漢桑欽撰，亦有按地推斷，三國時代作品。四庫全書歸入史部地理類。

水經來歷，史書記載不一。《隋書·經籍志》載「《水經》三卷郭璞注」，《舊唐書·經籍志》改「注」為「撰」，話作者係郭璞。之不過，《新唐書·藝文志》寫桑欽撰，《通志·藝文略》寫，「《水經》三卷，漢桑欽撰，郭璞注。」王禕《水經》序：「水經至新唐志始謂為桑欽作，又言一云郭璞作，蓋疑之也。」大宋以後，多稱桑欽。《四庫全書總目提要》稱：「觀其《涪水》條中，稱廣漢巳為廣魏，則決非漢時；《鍾水》條中，稱晉寧仍曰魏寧，則未及晉代。推文尋句，大概三國時。」

現代酈學家陳橋驛認為，《水經》同《水經注》各有兩套。桑欽所撰《水經》，或者郭璞作注之《水經注》都失傳咗。酈道元所注《水經》，同桑、郭二人無關，另外一部「作者佚名」嘅水經。

《水經》記述主要江河水道，一百三十七，原文得一萬多字，記載相當簡略，又無系統，水道來龍去脈，流經地域，記載唔得詳細。

《水經注》，酈道元借《水經》擴充撰成，記載江河水道一千二百五十二條，三十萬餘字，共四十卷，《水經》二十幾倍。

注
-

1. ↑  班固在《漢書·地理志》中引用「桑欽言」、「桑欽以為」等六處。
2. ↑  陳橋驛：《酈道元評傳》，第十八頁
3. ↑  《唐六典》：「桑欽《水經》所引天下之水百三十七，江河在焉，酈善長注《水經》，引其支流一千二百五十二。」
天后廟
賽馬會診所
省躬草堂
**大埔舊墟**（**Tai Po Old Market**、**Tai Po Kau Hui**），原本叫**大埔墟**（**Tai Po Market**、**Tai Po Hui**、亦有**Tai Po Hu**），或**大埔頭墟**，古名**大步墟，**亦有叫舊墟，係香港一地，亦係一墟。佢喺大埔，原本東南靠住大埔海，直至大埔新市鎮填海，先至遠離海邊。

墟以爲大埔墟天后廟爲聚腳點，舊村落形式，經已變成高樓。原本範圍，約莫係汀角路，大埔太和路，翠樂街一帶。亦有將翠樂街以西，去到汀太路一地都歸入舊墟。而過汀角路近處，大埔填地，亦可視爲舊墟範圍。舊時墟以舊墟直街爲大街，墟內重有美新里、平安里、翠和里。西面過翠樂街，尚有翠怡街。

史
-

大埔舊墟，年代久遠。個墟係古時埗頭，埗卽係埠，係水陸交通駁腳之處。大埔，原名大步，就係咁嘅意思。舊時水上人，同陸上人，喺墟買賣所需。

早年嘅情況，並無記載。現有嘅墟，最早可以追溯到大明萬曆年間，龍躍頭鄧氏，分支到大埔，喺林村河以北一帶落戶。喺今日天后廟汀角路左近，立孝子鄧師孟祠，紀念孝子鄧師孟。喺康熙十一年，卽一六七二年，鄧氏向新安知縣申請建墟，喺已圮毀嘅祠原址，立大步墟。而當今天后廟，就係大清康熙卅年，卽係一六九一年立。不過今日嘅廟，經已重修多次。舊時墟邊係大埔海，南面無幾遠係林村河口。墟西同北都盡係田地。所以水陸都方便。由於墟係鄧氏起，而呢帶係鄧氏稅地，其他氏族，不能染指。

舊墟雖然獨佔地利，但一八九二年，大埔泰享文氏，聯同本地同客家村落，共組大埔七約，反抗鄧氏，另起墟灶。喺林村河口以南，建太和市。該市因爲地近九廣鐵路，一九一三年香港政府起咗大埔墟火車站，就更加興旺，取代原本大埔墟地位。大埔墟因而稱爲舊墟，地位亦大不如前。

如今舊墟係住宅大廈爲主，地下有街舖。但全無墟市特徵，無人趕集賣肉賣菜等。舖頭以食肆爲主。

屋宇
--

汀角路一邊，墟北有天后廟，墟南有省躬草堂。天后廟，亦稱天后宮。過汀角路填地，有天后宮風水廣場。

近天后廟處，有大埔賽馬會診所，未有大埔那打素醫院之前，係區內主要診所。

填地上有大埔舊墟公園同大埔舊墟公立學校。

節慶
--

天后誕係大埔盛事，年年都有都擡天后出巡。天后宮風水廣場，會搭棚演神功戲。

廣場過年前，亦會擺年宵攤檔。

座標: 22°27′14″N 114°09′55″E﻿ / ﻿22.454°N 114.1654°E﻿ / 22.454; 114.1654